text:
Jehovha Anoratidza Sei Kuti Anotida?
“Onai kuti rudo rukuru zvakadini rwatakaitirwa naBaba.”—1 JOH. 3:1.
NZIYO: 91, 13
1. Muapostora Johani akakurudzira vaKristu kuti vafunge nezvei uye nei akavakurudzira kudaro?
ZVINOKOSHA chaizvo kuti tifungisise mashoko akataurwa nemuapostora Johani pana 1 Johani 3:1. Johani paakataura kuti “onai kuti rudo rukuru zvakadini rwatakaitirwa naBaba,” aikurudzira vaKristu kuti vafunge nezvekudzama kwerudo rwavanoratidzwa naMwari uye nzira dzaanoratidza nadzo kuti anovada. Kufungisisa kudiwa kwatinoitwa naJehovha kuchaita kuti tiwedzere kumuda uye kuchasimbisa ushamwari hwedu naye.
2. Nei vamwe vachiomerwa nokubvuma kuti Mwari anovada?
2 Asi vamwe vanhu havazivi kuti Mwari anovada. Vanofunga kuti Mwari akangomirira kugadza mitemo nokuranga vaya vasingamuteereri. Vamwewo vakakura vachidzidziswa dzidziso dzenhema, saka vanofunga kuti Mwari haana hanya nesu uye hazviiti kuti timude. Kunewo vamwe vanoti Mwari anongoda munhu wose pasinei nezvaanoita. Asi pawakadzidza Bhaibheri, wakaona kuti Jehovha anonyanya kuzivikanwa nerudo uye kuti rudo ndirwo rwakaita kuti ape Mwanakomana wake kuti atidzikinure. (Joh. 3:16; 1 Joh. 4:8) Asi marererwo awakaitwa uye kwawakakurira zvinogona kuita kuti uomerwe nokubvuma kuti Mwari anokuda.
3. Chii chinotibatsira kuziva kuti Mwari anotida?
3 Saka Jehovha anoratidza sei kuti anotida? Kuti tiwane mhinduro, tinofanira kutanga taziva ukama huri pakati pedu naJehovha Mwari. Jehovha ndiye akasika vanhu vose. (Verenga Pisarema 100:3-5.) Ndosaka Bhaibheri richiti Adhamu aiva “mwanakomana waMwari,” uye ndosaka Jesu akadzidzisa vateveri vake kuti vadane Mwari vachiti “Baba vedu vari kumatenga.” (Ruka 3:38; Mat. 6:9) Jehovha ndiye akatipa upenyu uye ndiye Baba vedu, saka ukama huri pakati pedu naye ndehuya huri pakati pababa nevana vavo. Saka Jehovha anotida sokuda kunoita baba vana vavo.
4. (a) Jehovha akasiyana papi navanababa vedu vepanyika? (b) Tichakurukurei munyaya ino neinotevera?
4 Vanababa vedu vepanyika vakasiyana naJehovha pakuti vakaberekwa vaine chivi. Pasinei nezvavanoedza kuita, havakwanisi kunyatsoratidza rudo serwunoratidzwa naJehovha. Kunotova nevamwe vanhu vachine mavanga mumwoyo mavo okushungurudzwa kwavaiitwa navanababa vavo. Izvozvo zvinorwadza chaizvo. Asi Jehovha haamboiti utsinye hwakadaro. (Pis. 27:10) Kuziva kuti Jehovha anotida uye ane hanya nesu kuchasimbisa ushamwari hwedu naye. (Jak. 4:8) Munyaya ino, tichakurukura nzira ina idzo Jehovha anoratidza nadzo kuti anotida. Uye mune inotevera, tichakurukura nzira ina dzatingaratidza nadzo kuti tinomuda.
JEHOVHA NDIBABA VANE RUPO
5. Muapostora Pauro akati chii nezvaMwari paaitaura nevanhu vomuAtene?
5 Muapostora Pauro paaiva muAtene kuGirisi, akaona kuti muguta racho makanga makazara zvidhori zvavanamwari vainzi nevanhu vomuAtene ndivo vaivapa upenyu uye zvokurarama nazvo. Akabva ataura kuti: “Mwari akaita nyika nezvinhu zvose zviri mairi . . . anopa vanhu vose upenyu nemhepo yokufema nezvinhu zvose. . . . Naye tine upenyu, tinofamba uye tiripo.” (Mab. 17:24, 25, 28) Rudo ndirwo runoita kuti Jehovha atipe “zvinhu zvose” kuti tirarame. Funga nezvezvimwe zvinhu zvaakatipa zvinoratidza kuti anotida.
6. Jehovha akatipa musha wakaita sei? (Ona mufananidzo uri panotangira nyaya ino.)
6 Somuenzaniso, Jehovha akatipa pasi rino kuti rive musha wedu. (Pis. 115:15, 16) Masayendisiti akapedza mari yakawanda chaizvo achiongorora zvinhu zviri muchadenga kuti aone kana kuine mamwe mapuraneti akafanana nepasi rino. Kunyange zvazvo vakawana mapuraneti akawanda, hapana kana imwe yavakawana yokuti vanhu vanokwanisa kurarama. Pazvinhu zvose zvakasikwa naMwari, zvinoita sokuti hapana kana chimwe chete chakafanana nepasi rino ratinogara. Pafunge, kune mapuraneti akawanda chaizvo ari muMilky Way (yatinoti gwara renzou), uye kune mamwewo akawanda asiri imomo. Asi pane ose iwayo, nyika ndiyo chete yakasikwa zvekuti inokwanisa kugarwa nevanhu, uye ndiwo musha wakanaka uye wakachengeteka, wakasikirwa vanhu naJehovha. (Isa. 45:18) Izvi zvinoratidza kuti Jehovha anotida.—Verenga Jobho 38:4, 7; Pisarema 8:3-5.
7. Masikirwo atakaitwa anoratidza sei kuti Mwari anonyatsotida?
7 Kunyange zvazvo Jehovha akatipa musha wakanaka chaizvo, anoziva kuti kana tichida kufara uye kugutsikana muupenyu, tinewo zvimwe zvinhu zvatinoda zvinopfuura kungova nezvokurarama nazvo. Mwana anonyatsonzwa akachengeteka kana achiona kuti vabereki vake vanomuda. Jehovha akatisika nomufananidzo wake, saka izvi zvinoreva kuti tinokwanisa kuona rudo rwake uye toratidzawo kuti tinomuda. (Gen. 1:27) Uyewo, Jesu akati: “Vanofara vaya vanoziva zvinodiwa zvavo zvomudzimu.” (Mat. 5:3) Jehovha ndiBaba vane rudo, saka ‘anotipa zvinhu zvose kuti tifare.’ Izvi zvinosanganisira zvokurarama nazvo uye zvokunamata.—1 Tim. 6:17; Pis. 145:16.
JEHOVHA ANOTIDZIDZISA CHOKWADI
8. Nei zvakakodzera kuti tidzidziswe naJehovha?
8 Vanababa vanoda vana vavo uye vanoda kuvadzivirira kuti vasatsauswa kana kunyengerwa. Asi vabereki vakawanda havateereri mitemo iri muShoko raMwari, saka havakwanisi kutungamirira vana vavo zvakanaka. Izvi zvinowanzopedzisira zvaita kuti mhuri dzishaye mufaro. (Zvir. 14:12) Asi Jehovha ‘ndiMwari wechokwadi.’ (Pis. 31:5) Anoda vana vake uye anoda kuti chiedza chake chechokwadi chipenye chichivatungamirira pane zvose zvavanoita muupenyu hwavo, kunyanya pazvinhu zvokunamata. (Verenga Pisarema 43:3.) Jehovha akatizivisa chokwadi chipi uye izvi zvinoratidza sei kuti anotida?
9, 10. Jehovha anoratidza sei kuti anotida nokutiudza chokwadi (a) nezvake? (b) nezvedu?
9 Kutanga, Jehovha anotiudza chokwadi nezvake. Anotiudza zita rake iro rinowanikwa kakawanda muBhaibheri kupfuura mamwe mazita ose arimo. Izvi zvinoita kuti timuzive uye anobva aswedera pedyo nesu. (Jak. 4:8) Jehovha anotiudzawo kuti ndiMwari akaita sei. Zvinhu zvakasikwa zvinoratidza kuti Jehovha ane simba neuchenjeri, uyewo Magwaro anoratidza kuti ndiMwari anotonga zvakarurama uye ane rudo. (VaR. 1:20) Akafanana nababa vane rudo uye vanoruramisa zvinhu uye izvi zvinoita kuti zvive nyore kuti vana vavo vave neushamwari hwepedyo navo.
10 Jehovha anotiudzawo chokwadi nezvedu. Anoita kuti tizive basa redu muurongwa hwake. Izvi zvinoita kuti mhuri yake yokudenga nepanyika ive nerugare uye ive yakarongeka. MuBhaibheri tinodzidza kuti vanhu vakasikwa vasina kodzero yokuzvitonga, uye kuramba chokwadi ichocho kunoguma nematambudziko. (Jer. 10:23) Kuziva chokwadi ichi kunotibatsira kuti tirarame upenyu hwakanaka. Tinokwanisa chete kuva nerugare uye kuva neupenyu hunogutsa kana tikabvuma kutungamirirwa naMwari. Jehovha anotiudza zvose izvi nokuti anotida.
11. Chii chatakavimbiswa naJehovha chinoratidza kuti anotida?
11 Baba vane rudo vanofunga nezveramangwana revana vavo. Vanoda kuti vana vavo vararame upenyu hune chinangwa. Asi zvinosiririsa chaizvo kuti vakawanda havatombozivi zvichaitika mune ramangwana, uye vamwe vanotambisa upenyu hwavo vachitsvaka zvinhu zvisingabatsiri. (Pis. 90:10) Asi sevana vaMwari, tinonyatsoziva kuti Jehovha anotida nokuti akativimbisa ramangwana rakanaka. Izvi zvinoita kuti upenyu hwedu hunyatsova nechinangwa.
JEHOVHA ANOTSIURA UYE ANORANGA VANA VAKE
12. Yambiro yakapiwa Kaini uye Bharuki inoratidza sei kuti Jehovha aivada?
12 Jehovha paakaona kuti Kaini akanga ava kuda kuita zvakaipa, akamuyambira achiti: “Nei wakatsamwa kwazvo uye chiso chako chasuruvarirei? Kana ukaita zvakanaka, haungakwidziridzwi here? . . . [Uchakunda chivi] here?” (Gen. 4:6, 7) Zvinosiririsa chaizvo kuti Kaini haana kuteerera yambiro iyoyo uye kusateerera ikoko kwakaita kuti atambure. (Gen. 4:11-13) Bharuki, munyori waJeremiya, paakanga aora mwoyo uye ava kunzwa kuneta, Jehovha akamunyevera kuti achinje mafungiro ake. Bharuki aiva akasiyana naKaini pakuti akateerera zvaakaudzwa naJehovha uye izvozvo zvakamuponesa.—Jer. 45:2-5.
13. Nei Jehovha akabvumira kuti vashumiri vake vakatendeka vasangane nemiedzo?
13 Pauro akanyora kuti: “Jehovha anoranga waanoda; chokwadi, anorova munhu wose waanogamuchira somwanakomana.” (VaH. 12:6) Asi chirango hachingorevi kurwadziswa chete. Dzimwe nguva munhu anogona kusangana nemamiriro ezvinhu muupenyu anoita kuti adzidze chimwe chinhu. MuBhaibheri mune mienzaniso yakawanda yevashumiri vaMwari vakatendeka vakasangana nemiedzo yakakura iyo ingangodaro yakavadzidzisa chimwe chinhu. Funga nezvaJosefa, Mosesi uye Dhavhidhi. Bhaibheri rinonyatsorondedzera zvakaitika muupenyu hwavo. Patinoverenga nezvokubatsirwa kwavaiitwa naJehovha pavaiva mumiedzo uye nezvemabasa makuru avakazopiwa, tinobva tanyatsoona kuti Jehovha ane hanya nesu uye anotida.—Verenga Zvirevo 3:11, 12.
14. Patinokanganisa, Jehovha anoratidza sei kuti anotida?
14 Kurangwa kwatinoitwa naJehovha kunoita kuti tione kudzama kwakaita rudo rwake kwatiri. Kana vanhu vanenge vaita zvakaipa vakabvuma kurangwa naJehovha vopfidza, Jehovha ‘achavakanganwira zvikuru.’ (Isa. 55:7) Izvozvo zvinorevei? Dhavhidhi akataura nezvekukanganwira kunoita Jehovha achiti: “Iye anokanganwira kukanganisa kwako kwose, anoporesa matenda ako ose, anonunura upenyu hwako mugomba, anokupfekedza korona yomutsa worudo nengoni. Sokuva kure kwakaita kunobuda zuva kubva kumavirira, saizvozvowo akaisa kudarika kwedu kure nesu.” (Pis. 103:3, 4, 12) Ngatirambei tichibvuma kutsiurwa naJehovha uye kurangwa naye nokuti izvozvo zvinoratidza kuti anotida.—Pis. 30:5.
JEHOVHA ANOTIDZIVIRIRA
15. Chii chinoratidza kuti Jehovha anokoshesa vashumiri vake?
15 Baba vane rudo vanodzivirira mhuri yavo kuti isapinda munjodzi. Baba vedu vokudenga Jehovha ndozvavanoitawo. Munyori wepisarema akati nezvaJehovha: “Anorinda mweya yevakavimbika vake; anovanunura mumaoko evakaipa.” (Pis. 97:10) Funga izvi: Kana ukaona kuti pane chimwe chinhu chiri kuda kukuvadza maziso ako, unokurumidza kuadzivirira nokuti unoakoshesa chaizvo. Jehovha anodzivirirawo vashumiri vake sezvaunongoitawo maziso ako. (Verenga Zekariya 2:8.) Izvi zvinoratidza kuti anovakoshesa chaizvo!
16, 17. Tsanangura kuti Jehovha aidzivirira sei vanhu vake kare uye mazuva ano.
16 Jehovha anogona kudzivirira vanhu vake achishandisa ngirozi. (Pis. 91:11) Imwe ngirozi yakauraya masoja 185 000 evaAsiriya muusiku humwe chete, ikaponesa vanhu vaMwari muJerusarema. (2 Madz. 19:35) Muapostora Petro naPauro nevamwewo vashumiri vaJehovha, vakanunurwa nengirozi pavaiva mujeri. (Mab. 5:18-20; 12:6-11) Mazuva anowo, Jehovha anotidzivirira. Mumwe mumiririri wemahofisi edu makuru paakashanyira rimwe bazi muAfrica, akataura kuti nyika yacho yainge yasakadzwa nokurwisana kwaikonzerwa nevezvematongerwo enyika uye magakava aiitwa nevezvitendero. Vanhu vaitorerwa zvinhu zvavo, vamwe vaibatwa chibharo uye vamwe vaiurayiwa. Asi hapana kana hama nehanzvadzi dzedu dzakaurayiwa kunyange zvazvo vakawanda vakarasikirwa nezvinhu zvavo. Pavakabvunzwa kuti zvinhu zvakanga zvakavamirira sei, vose vaipindura vachinyemwerera vachiti: “Jehovha ari kutichengeta!” Vainyatsonzwa kuti Mwari anovada.
17 Dzimwe nguva Jehovha anobvumira vavengi kuti vauraye vashumiri vake sezvakaitwa Stefani. Kunyange zvakadaro, anodzivirira vanhu vake seboka paanovanyevera nezvenzira dzinoshandiswa naSatani kutsausa vanhu. (VaEf. 6:10-12) Jehovha anoshandisa Shoko rake uye mabhuku anobudiswa nesangano rake kutibatsira kuziva zvakaipira Indaneti, kuda mari, varaidzo inobudisa unzenza uye kurwisana, nezvimwewo zvinogona kutikanganisa. Saka zviri pachena kuti Baba vedu Jehovha vanotida uye vanotidzivirira.
ROPAFADZO YAKAKURA
18. Kuziva kuti Jehovha anokuda kunoita kuti unzwe sei?
18 Kukurukura kwataita nzira shoma idzo Jehovha anoratidza nadzo kuti anotida kunoita kuti tive nemanzwiro akafanana neaMosesi. Achifunga nezvekushumira kwaainge aita Jehovha kwenguva yakareba, Mosesi akati: “Tigutsei mangwanani nomutsa wenyu worudo, kuti tishevedzere nomufaro uye tifare mazuva edu ose.” (Pis. 90:14) Takakomborerwa chaizvo nokuti tinoziva kuti Jehovha anotida uye tinoona achitiratidza rudo rwake muupenyu hwedu. Kungofanana nomuapostora Johani, tinonzwa tichida kutaura kuti: “Onai kuti rudo rukuru zvakadini rwatakaitirwa naBaba.”—1 Joh. 3:1.


c: text/html

text:
Sangano reCrisis in Zimbabwe Coalition nemusi weMuvhuro rakaita musangano kuJohannesburg, South Africa vachizeya mamiriro akaita zvinhu muZimbabwe zvikuru nyaya yekutyorwa kwekodzero dzevanhu.
Masangano akapinda mumusangano uyu anosanganisa Tajamuka, National Vendors Union Zimbabwe, ZCTU, Platform for Youth Development nemamwe.
Mukuru weCrisis in Zimbabwe Coalition Amai Pamela Kadau vakaudza Studio 7 kuti vari kunetsekana zvikuru nenyaya yekurohwa kwevanhu munyika nevanofungidzirwa kuti vasori uye mapurisa.
Amai Kadau vati zvizvarwa zveZimbabwe zviri kuSouth Africa zvinotiwo zviri kuda kupihwa mukana wekuvhota.
Asi mukuru weZimbabwe Electotal Commission Amai Rita Makarau vakaudza vatori venhau mazuva mashoka apfura kuti mutemo uripo parizvino haupe vanhu vari kunze kwenyika mukana wekuvhota. Vakati izvi zvinokwanisika chete kana bumbiro remutemo ravandudzwa.

robotstxt: allowed

filter: keep


text:
Mutungamiri wenyika, VaRobert Mugabe, vashora vamwe vevaimbova varwi muhondo yerusununguko vachiti vave kukara masimba.
VaMugabe vakurudzira kuti vanhu vabatane mubato ravo reZanu PF iro raita zinyekenyeke. VaMugabe vataura mashoko aya pakuradzikwa kwegamba renyika Brigadier General James Murozvi.
Vachitaura neChitatu pamarinda anovigwa magamba enyika paHeroes Acre muHarare, VaMugabe vashora vamwe vevakarwa muhondo yerusununguko vachiti vave kuda masimba zvakanyanyisa vakakurudzira kuti vanhu vese vakaenda kuhondo, vashande pamwe chete kuitira kuti hupenyu hweveruzhinji husimukire.
Kunyange hazvo VaMugabe vasina wavadoma nezita, mashoko avo aya anouyawo apo vatungamiri vesangano reZimbabwe National Liberation War Veterans vakabvumirana kuti vachashanda zvakasimba kuti veruzhinji vasarudze mutungamiri wavanoda pasarudzo dzichaitwa gore rinouya.
Vatungamiri vesangano revakwarwa muhondo yerusununguko vanoti VaChristopher Mutsvangwa naVaDouglas Mahiya avo vakadzingwa muZanu PF ndevamwe vevanga vari pataurwa mashoko aya.
Zvichakadai, VaMugabe vakurudzira kuti vanhu vari mubato ravo reZanu PF vabatane sezvo mumusangano wavo mave kuitwa bvondawaponda matambiro ezvidhakwa nekuda kwezvikwata-zvikwata zvave mubato iri.
Mashoko aya anouya apo murongi wemisangano muZanu PF, VaSaviour Kasukuwere, vari kurongerwa kudzingwa pachinzvimbo chavo vachinzi vari kuronga zvekutorera VaMugabe masimba.
Nekune rumwe rutivi zvinonziwo pane chikwata chinotungamirirwa nemutevedzeri wemutungamiri wenyika, VaEmmerson Mnangagwa, chiri kuzvidaidza kuti Team Lacoste, icho chiri kukwidzana necheGeneration 40 kutora matomhu kubva kuna VaMugabe.
VaMugabe vashamisa vanhu vakawanda mushure mekuuya kurufu urwu vakadimurirwa bvudzi zvavasati vamboita.
Vakanangana nemushakabvu, VaMugabe vatsanangura VaMurozvi semunhu akazvipira kusungura nyika kubva kuhutongi hwevachena pamwe nekushandira nyika kudzamara vaenda kwamupfiganebwe.
Mashoko aVaMugabe aya atsinhirwa naGeneral Douglas Nyikaramba.
Ataura akamirira mhuri yemushakabvu, VaAgustine Mazuru, vaudza chita chevanhu vanga vari pakuradzikwa kwaVaMurozvi kuti mushakabvu munhu asiya gwanza richanetsa kuvhara mumhuri.
Brigadier General Murozvi vakaberekwa musi wa 2 Chikumi muna 1956 vakasiya zvidzidzo zvehudzidzisi kuenda kuMozambique kunobatana nevamwe vaiva varwi muhondo yerusununguko.
Hondo yapera, VaMurozvi vakapinda muchiuto vakaramba vachikwira nezvinzvimbo kudzamara vave Brigadier General.
Pavazofa, VaMurozvi vange vave principal director mubazi rinowona nezvevakarwa muhondo yerusununguko.
VaMurozvi, avo vakashaya musi wa6 Kubvumbi mushure mekurwara nechirwere cheshuga, vasiya mudzimai Retired Group Captain Joice Muronzvi, vanasikana vaviri, nevanakoma vatatu.


text:
CHITSAUKO 43
Mifananidzo yeUmambo
MATEU 13:1-53 MAKO 4:1-34 RUKA 8:4-18
JESU ANOTAURA MIFANANIDZO YEUMAMBO
Jesu anofanira kunge ari muKapenaume paari kutuka vaFarisi. Zuva rimwe chete iroro, anobva pamba paanga ari achienda kuGungwa reGarireya riri pedyo, uye vanhu vazhinji vanoungana. Jesu anokwira igwa, obva mumahombekombe zvishoma, otanga kudzidzisa vanhu nezveUmambo hwekumatenga. Anovadzidzisa achishandisa mifananidzo. Vateereri vake vanoziva zvakawanda zvezvinhu zvaari kufananidza Umambo nazvo zvokuti zvinovaitira nyore kunzwisisa zvinhu zvakasiyana-siyana zvine chekuita neUmambo.
Jesu anotanga kutaura nezvemudyari ari kudyara mbeu. Imwe mbeu inowira parutivi pomugwagwa, yodyiwa neshiri. Imwe inowira panzvimbo ine matombo pasina ivhu rakawanda. Midzi yacho haikwanise kunyatsodzika, zvokuti zvirimwa zvacho zvinopiswa nezuva zvosvava. Imwezve inowira muminzwa, uye panobuda zvirimwa zvacho zvinovhungwa. Imwe mbeu inowira paivhu rakanaka. Mbeu iyi inova nezvibereko, “iyi zana, iyo makumi matanhatu, imwe makumi matatu.”—Mateu 13:8.
Mune mumwe muenzaniso Jesu anofananidza Umambo nemurume anodyara mbeu. Mumufananidzo uno, mbeu dzacho dzinokura pasinei nekuti murume wacho akarara here kana kuti akamuka. “Kuti zvinoitika sei iye haazivi.” (Mako 4:27) Dzinokura dzoga dzotobereka, otozokohwa tsanga dzacho.
Jesu anozotaura mufananidzo wechitatu wekudyara. Mumwe murume anodyara mbeu chaiyo, asi muvengi anodyara masora pakati pegorosi ‘vanhu vakarara.’ Vashandi vemurume uyu vanomubvunza kana achida kuti vadzure sora racho. Anopindura achiti: “Aiwa; kuti musadzurawo gorosi pamunenge muchiunganidza masora. Regai zvose zvikure pamwe chete kusvikira pakukohwa; uye mumwaka wokukohwa ndichaudza vakohwi kuti, Tangai kuunganidza masora muasunge mwanda kuti apiswe, mozounganidza gorosi mudura rangu.”—Mateu 13:24-30.
Vakawanda vari kuteerera Jesu vanoziva nezvekurima. Anotaurawo nezvekambeu kemasitadhi ako kanozivikanwa nevakawanda. Kanokura kusvika kaita muti mukuru zvokuti shiri dzinotogara mumapazi awo. Anotaura nezvembeu iyi achiti: “Umambo hwokumatenga hwakafanana netsanga yemasitadhi, yakatorwa nomumwe murume akaisima mumunda make.” (Mateu 13:31) Asi Jesu haasi kudzidzisa nezvekudyara miti. Ari kutaura nezvekukura kunoshamisa kwekuti kanhu kadikidiki kanopedzisira kava chinhu chikurukuru.
Jesu anozotaura nezvechimwe chinhu chinozivikanwa nevateereri vake vakawanda. Anofananidza Umambo hwekumatenga “nembiriso, yakatorwa nomumwe mukadzi akaisanganisa nezviyero zvikuru zvitatu zvefurawa.” (Mateu 13:33) Kunyange zvazvo mbiriso yacho isingaoneki, inopinda mumukanyiwa wose kusvikira wafuta. Kukura uye kuchinja kunokonzerwa nembiriso iyi hakukurumidze kuoneka.
Apedza kutaura mienzaniso iyi, Jesu anoita kuti vanhu vaparare obva adzokera kumba kwaari kugara. Vadzidzi vake vanobva vauya kwaari, vachida kuziva kuti mienzaniso yake inorevei.
KUBATSIRWA NEMIENZANISO YAJESU
Vadzidzi vaJesu vakambonzwa achishandisa mienzaniso asi kwete yakawanda zvakadai. Vanomubvunza kuti: “Munotaurirei navo muchishandisa mifananidzo?”—Mateu 13:10.
Chimwe chinoita kuti adaro ndechekuti anoda kuzadzisa uprofita hweBhaibheri. Mateu anonyora nezvazvo achiti: “Aisataura navo asingashandisi mufananidzo; kuti zvizadzike zvakataurwa pachishandiswa muprofita uya akati: ‘Ndichashama muromo wangu ndichitaura nemifananidzo, ndichazivisa zvinhu zvakavanzwa kubvira pakuvambwa kwenyika.’”—Mateu 13:34, 35; Pisarema 78:2.
Asi handicho choga chikonzero chinoita kuti Jesu adzidzise nemifananidzo. Inobatsira kubudisa mafungiro evanhu. Vakawanda vavo chavanongoda pana Jesu ndechekuti anotaura nyaya dzinovanakidza uye kuti anoita zvishamiso. Havamuone saIshe anofanira kuteererwa asi kuti vanongomutevera vachingoda kuti zvinhu zvivanakire. (Ruka 6:46, 47) Havadi kukanganiswa maonero avanoita zvinhu uye mararamiro avo. Havadi kuti shoko raJesu rivabaye kusvika pakadaro.
Achipindura mubvunzo wevadzidzi vake, Jesu anoti: “Ndokusaka ndichitaura navo ndichishandisa mifananidzo, nokuti, kutarira, vanotarira pasina, uye kunzwa, vanonzwa pasina, uyewo havazvinzwisisi; uye uprofita hwaIsaya huri kuzadzika kwavari, hunoti: ‘. . . Mwoyo yevanhu ava yava mikukutu.’”—Mateu 13:13-15; Isaya 6:9, 10.
Asi havasi vose vanoteerera Jesu nemwoyo yakadaro. Jesu anotsanangura kuti: “Maziso enyu anofara nokuti anoona, uye nzeve dzenyu nokuti dzinonzwa. Nokuti chokwadi ndinoti kwamuri, Vaprofita vazhinji nevanhu vakarurama vaida kuona zvinhu zvamuri kuona asi havana kuzviona, uye kunzwa zvinhu zvamuri kunzwa asi havana kuzvinzwa.”—Mateu 13:16, 17.
Vaapostora 12 vaJesu nevamwe vadzidzi vakatendeka vane mwoyo inoteerera. Saka Jesu anoti: “Imi makapiwa kunzwisisa zvakavanzika zvitsvene zvoumambo hwokumatenga, asi vanhu ivavo havana kubvumirwa kuzvinzwisisa.” (Mateu 13:11) Sezvo vadzidzi vake varatidza chido chekunzwisisa, Jesu anovatsanangurira zvinorehwa nemufananidzo wemudyari.
Jesu anoti: “Mbeu ishoko raMwari.” (Ruka 8:11) Uye ivhu mwoyo wemunhu. Izvi ndizvo zvinofanira kutanga kuzivikanwa kuti mufananidzo wacho ubve wajeka.
Achitsanangura mbeu yakadyarwa paivhu rinogara richitsikwa tsikwa reparutivi pemugwagwa, Jesu anoti: “Dhiyabhorosi anobva auya, obvisa shoko mumwoyo mavo kuti varege kutenda, voponeswa.” (Ruka 8:12) Paataura nezvembeu yakasimwa panzvimbo dzine matombo, Jesu anga achireva mwoyo yevanhu vanogamuchira shoko nemufaro asi shoko racho haridzike midzi mumwoyo yavo. “Pashure pokunge kutambura kana kutambudzwa kwamuka nokuda kweshoko,” vanobva vasiya. “Mumwaka wokuedzwa,” zvichida vatambudzwa nevanhu vemumhuri kana kuti nevamwewo, vanobva vasiya chokwadi.—Mateu 13:21; Ruka 8:13.
Ko mbeu inowira paminzwa? Jesu anoudza vadzidzi vake kuti ava vanhu vanonzwa shoko asi vozokanganiswa nekuzvidya “mwoyo nezvinhu zvomumamiriro ezvinhu epanguva ino nesimba rinonyengera repfuma.” (Mateu 13:22) Shoko rakapinda mumwoyo yavo, asi iye zvino rakavhungwa uye harisisina chimuko.
Ivhu rinopedzisira kutaurwa nezvaro naJesu ivhu rakanaka. Iri rinoreva vanhu vanonzwa shoko voriisa mumwoyo yavo, vonyatsorinzwisisa. Vozoita sei? ‘Vanova nezvibereko.’ Vose havakwanise kuita zvakaenzana zvichibva pakuti vane mazera neutano zvakasiyana-siyana; vamwe vanobereka zvine zana, vamwe makumi matanhatu, uye vamwe makumi matatu. Zvikomborero zvekushumira Mwari zvinowanikwa nevaya “vanoti, pashure pokunzwa shoko nomwoyo wakarurama uye wakanaka, vanorichengeta, vobereka zvibereko nokutsungirira.”—Ruka 8:15.
Vadzidzi vauya kuna Jesu kuti vatsanangurirwe dzidziso dzake vanofanira kunge vafara zvikuru. Vava kunyatsonzwisisa mifananidzo yake. Jesu ari kuda kuti vanzwisise mifananidzo iyi kuitira kuti naivowo vagodzidzisa vamwe chokwadi. Anobvunza kuti: “Rambi rinombounzwa kuti riiswe pasi pedengu rokuyeresa kana pasi pomubhedha here? Hariunzwi kuti riiswe pamusoro pechigadziko cherambi here?” Saka Jesu anonyevera kuti: “Munhu wose ane nzeve dzokunzwa, ngaanzwe.”—Mako 4:21-23.
VADZIDZI VANOKOMBORERWA NEDZIMWE DZIDZISO
Pashure pekunzwa tsanangudzo yemufananidzo wemudyari, vadzidzi vanoda kudzidza zvimwe. Vanomukumbira kuti: “Titsanangurirei mufananidzo wemasora ari mumunda.”—Mateu 13:36.
Chikumbiro chavo chinoratidza kuti vakasiyana nerumwe ruzhinji rwose rwanga rwuri pamhenderekedzo. Zviri pachena kuti vanhu ava vanonzwa asi havana chido chekuziva zvinorehwa nemifananidzo yacho uye kushanda kwainoita. Vanogutswa nekungonzwa mifananidzo yaJesu senyaya. Jesu anoratidza musiyano uri pavanhu vanga vari pamhenderekedzo nevadzidzi vake vanoda kunyatsoziva vauya kwaari kuti vanzwe zvimwe zvakawanda achiti:
“Chenjererai zvamuri kunzwa. Chiyero chamuri kuyera nacho, muchayererwawo nacho, chokwadi, muchawedzerwa zvimwe.” (Mako 4:24) Vadzidzi vari kuchenjerera, kureva kuti vari kunyatsobatisisa zvavari kunzwa kuna Jesu. Vari kuita sevari kupa Jesu chiyero pavari kumuteerera uye ivowo vari kuzokomborerwa nedzidziso dzake vonyatsojekerwa nadzo. Saka achipindura chikumbiro chavo chekutsanangurirwa mufananidzo wegorosi nemasora, Jesu anotsanangura kuti:
“Mudyari wembeu yakanaka Mwanakomana womunhu; munda inyika; kana iri mbeu yakanaka, ava vanakomana voumambo; asi masora vanakomana veakaipa, uye muvengi akaadyara ndiDhiyabhorosi. Kukohwa kuguma kwemamiriro ezvinhu epanguva yacho, uye vakohwi ingirozi.”—Mateu 13:37-39.
Apedza kutaura kuti chinhu chimwe nechimwe chiri mumufananidzo wake chinomiririra chii, Jesu anotsanangura zvinozoitika. Anotaura kuti kana mamiriro ezvinhu epanguva yacho ava kuguma, vakohwi, avo vanoreva ngirozi, vachaita kuti ‘vanakomana voumambo’ vaparadzaniswe nevanhu vanozviti vaKristu avo vakaita semasora. “Vakarurama” vachaunganidzwa uye vachazopenya “zvakajeka sezuva muumambo hwaBaba vavo.” Ko “vanakomana vowakaipa”? Mugumo wavo kuchava kuparadzwa, izvo zvichaita kuti ‘vasvimhe misodzi uye vagede-gede mazino avo.’—Mateu 13:41-43.
Jesu anokomborera vadzidzi vake nekuvaudza mimwe mifananidzo mitatu. Anotanga nekuti: “Umambo hwokumatenga hwakafanana nepfuma yakavanzwa musango, yakawanikwa nomunhu akaivanza; uye nokuda kwomufaro waainawo anoenda otengesa zvinhu zvaainazvo otenga sango iroro.”—Mateu 13:44.
Anoenderera mberi achiti: “Umambo hwokumatenga hwakafanana nomunhu aifamba achitengesa, aitsvaka maparera akanaka kwazvo. Paakawana parera rimwe chete raikosha kwazvo, akaenda, akakurumidza kutengesa zvinhu zvose zvaakanga ainazvo, akaritenga.”—Mateu 13:45, 46.
Nemifananidzo iyi miviri, Jesu anoratidza kuzvipira kunoita munhu kana aona chinhu chaanonyatsokoshesa. Munhu anofamba achitengesa ‘anokurumidza kutengesa zvinhu zvose zvaainazvo’ kuti akwanise kutenga parera rinokosha zvikuru. Vadzidzi vaJesu vanonyatsonzwisisa muenzaniso iwoyo weparera rinokosha, uye wemurume anowana pfuma yakavanzwa musango kana kuti mumunda uyo ‘anotengesa zvinhu zvose zvaainazvo’ kuti autenge. Mumifananidzo yacho yose mune chimwe chinhu chinokosha chinofanira kutotengwa chochengetedzwa. Izvi zvinogona kufananidzwa nekuzvipira kunoita munhu kuti agutse nzara yake yekuziva Mwari. (Mateu 5:3) Vamwe vari kunzwa Jesu achitaura mifananidzo iyi vakatoita saizvozvo kuti vave vateveri vake vechokwadi.—Mateu 4:19, 20; 19:27.
Jesu anozopedzisa nekufananidza Umambo hwekumatenga nemambure ekukukudzisa ayo anobata hove dzemarudzi ose. (Mateu 13:47) Hove dzacho padzinoparadzaniswa, dzakanaka dzinochengeterwa mumidziyo asi dzisina kukodzera dzinobva dzaraswa. Jesu anotaura kuti ndizvo zvichaitika mamiriro ezvinhu epanguva iyoyo ava kuguma, ngirozi padzichaparadzanisa vakarurama nevakaipa.
Jesu pachake aitoita imwe mhando yekuraura kwekufananidzira paakadana vadzidzi vake kuti vave “vabati vevanhu.” (Mako 1:17) Asi anotaura kuti mufananidzo wake wemambure ekukukudzisa uchazoshanda mune ramangwana, “mamiriro ezvinhu epanguva yacho” ava kuguma. (Mateu 13:49) Saka vaapostora nevamwe vadzidzi vari kuteerera Jesu vanobva vaona kuti pane zvimwe zvinhu zvinofadza zvichaitika mberi.
Vadzidzi vatozowedzera kujekerwa nemifananidzo yavanzwa ichitaurwa naJesu kugungwa. Jesu ari kuratidza kuti ane chido ‘chekutsanangurira vadzidzi vake zvinhu zvose vari voga.’ (Mako 4:34) “Akafanana nomunhu, muridzi wemba, anobudisa zvinhu zvitsva nezvitsaru mudura rake repfuma.” (Mateu 13:52) Paataura mifananidzo iyi, Jesu haasi kuda kushamisira nekugona kwake kudzidzisa. Asi ari kuudzawo vadzidzi vake chokwadi chinokosha sepfuma. Zvechokwadi hapana mumwe ‘murayiridzi wevanhu vose’ akafanana naye.


text:
ZVINOTAURA BHAIBHERI
Kutenda
Pane vamwe vanhu vanoti vanonamata, asi havakwanisi kutsanangura chinonzi “kutenda.” Chii chinonzi kutenda, uye nei kuchikosha?
Chii chinonzi kutenda?
ZVINOTAURWA NEVANHU
Vanhu vakawanda vanofunga kuti munhu ane kutenda anobvuma zvose zvaanenge adzidziswa kunyange pasina umboo. Somuenzaniso, funga nezvemunhu anonamata anotaura mashoko ekuti, “Ndinotenda muna Mwari.” Kana akabvunzwa kuti, “Nei uchitenda kuti ariko?” anogona kupindura achiti, “Ndozvandakangokura ndichiudzwa” kana kuti, “Ndozvandakadzidziswa.” Kuva nemafungiro akadai kunoita kuti zviome kusiyanisa munhu ane kutenda neuya anongobvuma zvese-zvese.
ZVINOTAURWA NEBHAIBHERI
“Kutenda kutarisira nechivimbo zvinhu zvinenge zvichitarisirwa, kuratidzwa kuri pachena kwezvinhu chaizvoizvo kunyange zvisati zvaonekwa.” (VaHebheru 11:1) Kuti munhu ave nechokwadi chekuti zvaari kutarisira zvichaitika, anofanira kuva nezvikonzero zvine musoro. Mumutauro wakashandiswa kunyora Bhaibheri, mashoko ekuti “kutarisira nechivimbo” haangorevi zvatinonzwa nechemumwoyo kana kuti zvatinoshuvira. Saka munhu ane kutenda anonyatsobvuma chimwe chinhu nekuti anenge aine umboo hunoratidza kuti ndechechokwadi.
“Izvo zvaari zvisingaoneki, iro simba rake risingagumi nokuva kwake Mwari, zvinonyatsooneka kubvira pakasikwa nyika, nokuti zvinonzwisiswa panoonekwa zvinhu zvakaitwa.”
—VaRoma 1:20.
Nei zvichikosha kuti tive nekutenda?
ZVINOTAURWA NEBHAIBHERI
“Pasina kutenda hazvibviri kunyatsomufadza, nokuti iye anosvika kuna Mwari anofanira kutenda kuti ariko uye kuti anopa mubayiro vaya vanomutsvaka nomwoyo wose.”
Sezvambotaurwa, vanhu vakawanda vanotenda muna Mwari nekuti ndizvo zvavakadzidziswa. Vanogona kuti ‘Ndozvandakangokura ndichiudzwa.’ Asi Mwari anoda kuti vose vanomunamata vave nechokwadi chekuti ariko uye kuti anovada. Ndosaka Bhaibheri richitikurudzira kuti timutsvake nemwoyo wose, kuti tikwanise kunyatsomuziva.
“Swederai pedyo naMwari, uye iye achaswedera pedyo nemi.”
—Jakobho 4:8.
Ungaita sei kuti uve nekutenda?
ZVINOTAURWA NEBHAIBHERI
“Kutenda kunotevera chinhu chakanzwiwa.” (VaRoma 10:17) Saka kuti uve nekutenda muna Mwari, chekutanga unofanira ‘kunzwa’ zvinodzidziswa neBhaibheri pamusoro pake. (2 Timoti 3:16) Kudzidza Bhaibheri kuchakubatsira kuwana mhinduro dzinogutsa dzemibvunzo inokosha yakadai seyekuti: Mwari ndiani? Chii chinotiratidza kuti ariko? Mwari anondida zvechokwadi here? Zvii zvichaitwa naMwari mune ramangwana?
Zvapupu zvaJehovha zvinoda kudzidza newe Bhaibheri. Sezvakanyorwa panzvimbo yedu yekubudisira mashoko, jw.org, “Zvapupu zvaJehovha zvinofarira kudzidza Bhaibheri nevanhu, asi hatifi takamanikidza munhu kuti apinde chitendero chedu. Asi tinokurukura neruremekedzo zvinotaurwa neBhaibheri, tichiziva kuti munhu mumwe nomumwe ane kodzero yekusarudza chitendero chaanoda.”
Kudzidza kwauchaita Bhaibheri kuchaita kuti uone chokwadi uye zvichakubatsira kuti uve nekutenda. Kana ukadaro, unenge uchitevedzera zvakaitwa nevamwe pakatanga chiKristu avo “vakagamuchira shoko nepfungwa dzinoda kwazvo, vachinyatsoongorora Magwaro zuva nezuva kana zvinhu izvi zvakanga zvakadaro.”
“Kuti vawane upenyu husingaperi, vanofanira kuramba vachiwana zivo pamusoro penyu, imi Mwari wechokwadi chete, uye pamusoro pouya wamakatuma, iye Jesu Kristu.”
—Johani 17:3.


text:
ZVAKANGOITIKA ZVEGA HERE?
Mvere dzeMbiti Yemugungwa
MHUKA dzakawanda dzemumvura dzine mafuta akawanda anenge ari nechepasi peganda radzo anoita kuti dzirambe dzichidziyirwa. Mbiti yemugungwa haina mafuta iwayo asi mvere dzayo dzakawanda ndidzo dzinoita kuti idziyirwe.
Chimbofunga izvi: Mbiti yemugungwa ine mvere dzakawanda kupfuura dzimwe mhuka dzose. Pa1 cm2 yega yega yeganda rayo pane mvere dzinosvika 155 000. Mvere idzi dzinochengeta mhepo, zvoita kuti mvura inenge ichitonhora isasvika paganda rayo painenge ichifamba mumvura.
Vesainzi vanofunga kuti vanogona kugadzira zvimwe zvinhu vachitevedzera zvakaita mvere dzembiti. Vakagadzira majasi akasiyana-siyana ane mvere. Mamwe acho aiva nemvere dzakawanda, mamwe shoma, mamwe dzakareba, uye mamwe dzakapfupika. Vakaona kuti “kuwanda uye kureba kwemvere ndiko kunoita kuti dzisapinda mvura.” Saka uwandu hwemvere dzembiti ndihwo hunoita kuti idziyirwe.
Zvavakatsvakurudza izvozvo vanoti zvinogona kubatsira pakugadzira hembe dzisingapindi mvura. Vamwe vanoti kana vanhu vanopinda mumvura inotonhora vakapfeka hembe dzine mvere sedzembiti yemugungwa, zvinogona kuvabatsira kuti vasatonhorwa.
Unofungei? Mvere dzembiti yemugungwa dzakangoerekana dzavako here kana kuti dzakaita zvekusikwa?


text:
Ungada here kuverenga nyaya ino mumutauro we%%?
Bhaibheri repaIndaneti | SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
15 Zvino shoko raJehovha rakaramba richiuya kwandiri, richiti:
2 “Mwanakomana womunhu, ko muzambiringa,+ iro davi riri pakati pemiti yomusango, wakasiyanei nemimwe miti yose?
3 Danda rokuitisa basa ringatorwa pauri here? Kana kuti vanhu vanotora pauri hoko yokuturika chero mudziyo upi zvawo here?
4 Tarira! Iwo unofanira kuiswa mumoto kuti uve huni.+ Moto uchaparadza miromo yawo miviri, uye pakati pawo pachatsva.+ Wakakodzera basa chero ripi zvaro here?
5 Tarira! Paunenge usina chawaitwa, haushandiswi pabasa chero ripi zvaro. Zvino zvakadini nepaunenge wapiswa nomoto, watsva, ungashandiswa pabasa chero ripi zvaro here!”+
6 “Naizvozvo zvanzi naChangamire Ishe Jehovha, ‘Kungofanana nomuzambiringa uri pakati pemiti yomusango, wandakaita kuti uve huni, ndizvo zvandakaitawo vagari vomuJerusarema.+
7 Ndavatarira ndakatsamwa.+ Vakabuda mumoto, asi moto uchavaparadza.+ Imi muchaziva kuti ndini Jehovha, pandinovatarira ndakatsamwa.’”+
8 “‘Ndichaita kuti nyika ive dongo,+ nokuti vakava vasina kutendeka,’+ ndizvo zvinotaura Changamire Ishe Jehovha.”
Tumirawo vamwe
Tumirawo vamwe
SHANDURO YENYIKA ITSVA YEMAGWARO MATSVENE
Ezekieri 15
Shona
Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Mibvunzo Inobva Kuvaverengi
Zvakakodzera here kuti vabereki vane mwana akadzingwa vagare naye pamisangano yeungano?
Hatifaniri hedu kunetseka kuti munhu akadzingwa anofanira kugara papi muImba yoUmambo. Magazini ino yakakurudzira yakurudzirazve vabereki vechiKristu kuti vabatsire pakunamata mwana akadzingwa anenge achiri kugara navo pamba kana vachiona zvakakodzera. Sezvinoratidzwa papeji 19 ne20 yeNhariyeyomurindi yaNovember 15, 1988, vabereki vanogona kutodzidza Bhaibheri nemwana wavo muduku akadzingwa wavachiri kugara naye pamba. Tarisiro inenge iri yokuti mwana wacho akurudzirwe kururamisa nzira yake.
Paurongwa hwekugara muImba yoUmambo, zvingava zvine musoro kuti mwana muduku akadzingwa agare chinyararire nevabereki vake. Sezvo usiri mutemo kuti munhu akadzingwa anofanira kugara kumashure muImba yoUmambo, hazvirambidzwi kuti mwana akadzingwa agare chero panenge pakagara vabereki vake. Sezvo vabereki vaine hanya nekunamata kwemwana wavo, vangada kuva nechokwadi chokuti ari kubatsirwa zvizere nemisangano. Kana vakagara nemwana wavo zvichabatsira chaizvo pane kuti vasiye mwana muduku akagara kwake oga vasingamuoni.
Ko kana mwana wacho akadzingwa asingachagari nevabereki vake? Zvinoreva here kuti havachafaniri kugara naye pamisangano yeungano. Munguva yakapfuura, magazini ino yakanyatsojekesa zvinofanira kuitwa nemuKristu panyaya yokuwadzana nemunhu woukama akadzingwa ava kugara kwake ega. * Zvisinei, kuti munhu akadzingwa agare hake akanyarara pedyo nevoukama pavanenge vari pamusangano kwakasiyana nekuti hama dzake dzimutsvage kuti dzishamwaridzane naye. Kana vemumhuri vaine maonero akanaka kuhama yavo yakadzingwa uye vachiedza kutevedzera zano remuMagwaro rekusadyidzana naye pangasava nechakaipa.—1 VaK. 5:11, 13; 2 Joh. 11.
Kana munhu akadzingwa akagara newoukama kana kuti mumwewo munhu ari muungano, hapana chakaipa chero bedzi achiita zvinofanira kuitwa nevakadzingwa. Kurambidza munhu kugara paanoda kunogona kukonzera zvinetso zvakasiyana-siyana, zvichienderana nemamiriro acho ezvinhu. Kana vose varipo, kusanganisira voukama vasina kudzingwa vachiremekedza zvinotaurwa neBhaibheri nezveurongwa hwekudzinga, uye kana zvisingagumburi hama, panenge pasina chikonzero chekunetseka nekugara kunoita vanhu pamisangano yechiKristu. *


text:
Kuparidzira vaSinti nevaRoma muGermany
Dhaunirodha
MuGermany mune vaSinti nevaRoma vakawanda chaizvo. * Munguva ichangopfuura, Zvapupu zvaJehovha zvakabudisa mabhuku nemavhidhiyo anotsanangura Bhaibheri mumutauro wavo wechiRomany. *
Muna September naOctober 2016 Zvapupu zvaJehovha zvakaita mushandirapamwe wekubatsira vaSinti nevaRoma. Vakaenda mumaguta ekuGermany anosanganisira Berlin, Bremerhaven, Freiburg, Hamburg, neHeidelberg ndokupa vanhu vacho mabhuku mumutauro wechiRomany. Vakarongawo kuti hurukuro dzavose dzipiwe mumutauro wechiRomany padzimba dzavo dzeUmambo.
Hakusi Kufara Kwakaita Vanhu Ivavo
VaSinti nevaRoma vakawanda vakashamiswa uye vakafara chaizvo nemushandirapamwe uyu wakaitwa neZvapupu. “Vakafara chaizvo nekuti takaita zvese zvataigona kuti tivaparidzire,” anodaro Andre nemudzimai wake Esther, avo vakashandawo pamushandirapamwe uyu. Vakawanda vakafara zvekufara zviya pavakanzwa Shoko raMwari mumutauro wavo. Mumwe musikana akaona vhidhiyo inonzi Nei Uchifanira Kudzidza Bhaibheri? mumutauro wechiRomany. Ashamiswa nazvo akaramba achingoti, “Uyu ndomutauro wangu!”
Mumwe weZvapupu zvaJehovha anonzi Matthias, uyo akashandawo pamushandirapamwe muguta reHamburg akati: “Ini nemudzimai wangu taiva muboka revanhu 8 vaishanyira nharaunda inogara vaSinti nevaRoma vanenge 400. Munhu wese wataitaura naye aikumbira mabhuku edu.” Bettina, uyo aivawo muboka revakaenda kuHamburg anotiwo: “Vamwe vatakasangana navo vakachema pavakaona kuti Zvapupu zvaJehovha zvakabudisa mabhuku mumutauro wechiRomany.” Vakawanda vakabva vatotanga kuverenga zvinonzwika mabhuku atakanga tavapa, uye vamwe vakatokumbira ekuti vazopawo shamwari dzavo.
Pane vaSinti nevaRoma vakati kuti vakabvuma kuuya kumisangano kuti vazonzwa hurukuro dzavose. Pamusangano wakaitwa muHamburg, pane vanhu 94 vakauya, uye vakawanda vavo vakanga vasati vambopinda muImba yeUmambo. Muguta reReilingen, riri pedyo nereHeidelberg, kune vanhu 123 vakapinda musangano. Musangano wacho wapera, vanhu 5 vaitaura chiRomany vakakumbira kuti vazodzidziswa Bhaibheri.
Pamushandirapamwe uyu, Zvapupu zvaJehovha zvakapa vanhu mabhuku nematract anoda kusvika 3 000. Zvapupu zvaJehovha zvakakurukura nevaSinti nevaRoma vanopfuura 360, uye 19 vakatanga kudzidziswa Bhaibheri. Vamwe vavo vakati, “Zvinofadza kuona kuti Mwari afungawo nezvedu.”
^ ndima 2 VaSinti rudzi rwune vanhu vashoma vanogara kuWestern neCentral Europe, uye vaRoma rudzi rwune vanhu vashoma vakabva kuEastern nekuSoutheastern Europe.
^ ndima 2 Encyclopædia Britannica Online rinoti “mitauro yevaRoma ine mapazi 60 kana kupfuura.” Kuti zviite nyore kunzwisisa nyaya ino, tichashandisa shoko rekuti Romany tichireva mutauro unotaurwa nevaSinti nevaRoma vanogara muGermany.


text:
Kambani yeNational Oil Infrastructure Company of Zimbabwe yapa mazana matatu nemakumi mashanu ezviuru amadhora kuParirenyatwa Group of Hospitals kuti mari iyi ishandiswe mukuopareta moyo pasina muripo.
Sachigaro weNOIC, VaJimias Madzingira, vati vakatanga kubatsira vane chirwere chemoyo gore rapera kuburikidza nekutumira vanhu vanomwe vaive nedambudziko remoyo kunovhiyiwa kuIndia.
VaMadzingira vati sekambani vakazoona kuti kubatsira zvipatara zvemuno kuti zvigonewo kurapa chirwere chemoyo zvinobatsira vanhu vazhinji vane dambudziko remoyo.
Derrick Kadewere, uyo ane makore gumi nemapfumbamwe, akabatsirwa gore ra2016 kunorapwa moyo kuIndia.
Kadewere anoti semunhu akaponeswa nerubatsiro, afara zvikuru kuti kambani yeNOIC yabatsira Parirenyatwa nemari.
Kadewere anoti kurapwa kwemoyo pachipatara apa kuchabatsira vanhu vazhinji sezvo vanhu vakawanda vachikundikana kuunganidza mari dzekuenda kunorapwa kunze kwenyika.
Mumwe wevabereki vevana vakabetserwa nemari yekuenda kuIndia gore rapera nekambani yeNOIC,Amai Hilda Taruza, vachema chema kuhurumende kuti dai yarapa vana vane zvirwere zvakadai semoyo negomarara pachena nguva dzose.
Vanotungamirira kurapwa kwezvirwere izvi paParirenyatwa, Dr David Chimuka, vati pamari yavapihwa iyi vari kutarisira kubatsira vanhu vane dambudziko remoyo vari pakati pemakumi masere kusvika kuzana.
Dr Chimuka vati vari kuendererawo mberi nekuramba vachitsvaka rubatsiro kune mamwe makambani munyika sezvo vachine mimwe michina inodiwa pakurapa chirwere chemoyo.
Dr Chimuka vati pari zvino Zimbabwe ndonyika yega mudunhu reSADC isina muchina weCardiothoracic unobatsira kurapa chirwere chemoyo munhu asina kuvhiyiwa pakuru.
Gurukota rezveutano, Dr David Parirenyatwa, avo vatambira mari iyi vakamiririra chipatara cheParirenyatwa, vatenda zvikuru rubatsiro urwu. Dr Parirenyatwa vatiwo kunyange hazvo bazi ravo rakakosha zvikuru, nguva nenguva rinopiwa mari shoma mubhajeti yehurumende.
Kuvhiyiwa moyo kunoda mari iri pakati pezviuru zvina kusvika kuzviuru zvitanhatu zvemadhora.
Dr Parirenyatwa vakurudzirawo veruzhinji kuti varapwe munyika kwete kubuda kunze kwenyika vachiti Zimbabwe ina vana chiremba nyanzvi.
Asi kurudziro yaVaParirenyatwa inopesana nezvinoitwa nemutungamiri wenyika, VaRobert Mugabe, pamwe nemhuri yavo, avo vanoenda kunorapwa kunze kwenyika.


text:
MASHOKO OKUWEDZERA
Jesu Akaberekwa Muna December Here?
BHAIBHERI haritiudzi pakaberekwa Jesu. Zvisinei, rinotipa chikonzero chakanaka chokugumisa kuti haana kuberekwa muna December.
Funga nezvemamiriro okunze panguva iyoyo yegore muBhetrehema, umo Jesu akaberekerwa. Mwedzi wechiJudha waKisrevhi (unoenderana naNovember/December) waiva mwedzi waitonhora uye wainaya. Mwedzi waitevera iwoyo waiva Tebheti (December/January). Ndiwo waitonhora zvakanyanyisa pagore, uchitombova nesinou munzvimbo dzakakwirira. Ngationei zvatinoudzwa neBhaibheri nezvemamiriro okunze enzvimbo iyoyo.
Munyori weBhaibheri anonzi Ezra anoratidza kuti zvechokwadi Kisrevhi waiva mwedzi waizivikanwa kuti waitonhora uye wainaya. Pashure pokutaura kuti boka revanhu vakanga vaungana muJerusarema “mumwedzi wechipfumbamwe [Kisrevhi] pazuva rechimakumi maviri romwedzi,” Ezra anotaura kuti vanhu ‘vaidedereswa nemvura yainaya.’ Nezvemamiriro okunze panguva iyoyo yegore, vanhu vakanga vaungana vakati: “Uno mwaka wokunaya kwemvura, hazvibviri kumira panze.” (Ezra 10:9, 13; Jeremiya 36:22) Hazvishamisi kuti vafudzi vaigara kudivi iroro renyika vaiva nechokwadi chokuti ivo nemapoka avo ezvipfuwo vaisava kunze usiku December paaisvika!
Zvisinei, Bhaibheri rinotaura kuti vafudzi vakanga vari musango vachifudza mapoka avo ezvipfuwo usiku pakaberekwa Jesu. Kutaura chokwadi, munyori weBhaibheri Ruka anoratidza kuti panguva iyoyo, “vafudzi vaigara kunze kwemisha vachitarisira mapoka avo ezvipfuwo panguva dzokurinda usiku” pedyo neBhetrehema. (Ruka 2:8-12) Ona kuti zvechokwadi vafudzi vaigara kunze kwemisha, kwete kungofamba-famba kunze mukati mezuva. Vaiva nemapoka avo ezvipfuwo musango usiku. Kutsanangurwa ikoko kwokugara kunze kwemisha kunokodzera mamiriro okunze anotonhora uye okunaya eBhetrehema muna December here? Kwete, hakukodzeri. Naizvozvo mamiriro ezvinhu ane chokuita nokuberekwa kwaJesu anoratidza kuti haana kuberekwa muna December. *
Shoko raMwari rinotiudza nguva chaiyo yakafa Jesu, asi rinotipa mashoko mashomanana ane chokuita nepaakaberekwa. Izvi zvinotiyeuchidza mashoko aMambo Soromoni okuti: “Zita rakanaka riri nani pane mafuta akanaka, uye zuva rokufa riri nani pane zuva rokuberekwa kwomunhu.” (Muparidzi 7:1) Saka, hazvishamisi kuti Bhaibheri rinopa mashoko akawanda, akadzama ane chokuita noushumiri hwaJesu uye rufu asi mashoko mashomanana ane chokuita nenguva yaakaberekwa.
^ ndima 1 Kuti uwane mamwe mashoko, ona mapeji 215-218 ebhuku rinonzi Kukurukurirana Tichishandisa Magwaro rakabudiswa neZvapupu zvaJehovha.


text:
September 25–October 1
DHANIERI 4-6
Rwiyo 47 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Ucharamba Uchishumira Jehovha Here?”: (10 min.)
Dha 6:7-10—Dhanieri akaramba achishumira Jehovha kunyange pazvaigona kumuurayisa (w10 11/15 6 ¶16; w06 11/1 24 ¶12)
Dha 6:16, 20—Mambo Dhariyasi akaona kuti Dhanieri aida Jehovha nemwoyo wese (w03 9/15 15 ¶2)
Dha 6:22, 23—Jehovha akakomborera Dhanieri nekuti akaramba achimushumira (w10 2/15 18 ¶15)
-
Kuchera Pfuma muShoko raMwari: (8 min.)
Dha 4:10, 11, 20-22—Muti mukuru wakarotwa naNebhukadhinezari waimiririrei? (w07 9/1 18 ¶5)
Dha 5:17, 29—Chii chakaita kuti Dhanieri amboramba zvipo zvaaida kupiwa naMambo Bheshazari, asi pava paya achibva azozvigamuchira? (w88 10/1 30 ¶3-5; dp 109 ¶22)
Kuverenga Bhaibheri kwevhiki rino kwakudzidzisei nezvaJehovha?
Ndezvipi zvimwe zvawakawana pakuverenga Bhaibheri kwevhiki rino?
-
Kuverenga Bhaibheri: (4 min. zvichidzika) Dha 4:29-37
SHANDA NESIMBA MUUSHUMIRI
Paunoona Munhu Kekutanga: (2 min. zvichidzika) inv
Paunodzokera: (4 min. zvichidzika) inv—Ratidza zvaunoita paunodzokera kunoona munhu wawakasiyira pepa iri.
Chidzidzo cheBhaibheri: (6 min. zvichidzika) bh 120 ¶16—Kurudzira waunodzidza naye kuti arambe akavimbika kuna Mwari pasinei nekushorwa nevanhu vemumhuri.
KURARAMA KWECHIKRISTU
“Vadzidzise Kuti Varambe Vachishumira Jehovha”: (15 min.) Kukurukurirana. Kana mapedza, ratidzai vateereri vhidhiyo yemuparidzi ane unyanzvi achibatsira muparidzi mutsva muushumiri, mobva makurukura navo zvamaona.
Chidzidzo cheBhaibheri Cheungano: (30 min.) kr chits. 18 ¶9-20, bhokisi rakanzi “Mipiro Yedu Inoenda Kupi,” uye bhokisi rekudzokorora rakanzi “Unonyatsotenda muUmambo Here?”
Kudzokorora Zvadzidzwa Uye Kutaura Zvichadzidzwa Vhiki Rinotevera (3 min.)
Rwiyo 109 Nemunyengetero


text:
CHITSAUKO 33
Jesu Anogona Kutidzivirira
JESU paakakura ndokuzoziva nzira iyo akanga adzivirirwa nayo achiri muduku, unofunga kuti akanyengetera kuna Jehovha akamutenda here?— Unofunga kuti Jesu angave akazoudzei Mariya naJosefa paakaziva kuti vakanga vaponesa upenyu hwake nokuenda naye kuIjipiti?—
Chokwadi, Jesu haasisiri mwana. Haasisiri kunyange kugara panyika sezvaakamboita. Asi wakaona here kuti mazuva ano vamwe vanhu vanenge vanofunga nezvaJesu sorusvava ruri muchidyiro chezvipfuwo?— Izvi zvinoitika panguva yeKrisimasi apo munzvimbo dzakawanda mifananidzo yaJesu ari kasvava inoonekwa.
Kunyange zvazvo Jesu asisiri kugara pasi pano, unodavira kuti mupenyu here?— Hungu, akamutswa kubva kuvakafa, uye iye zvino ava Mambo ane simba mudenga. Unofunga kuti chii chaanogona kuita kudzivirira vanomushumira?— Jesu paakanga ari pasi pano, akaratidza kuti aigona kudzivirira sei vaimuda. Ngatione kuti akazviita sei rimwe zuva apo akanga aenda neigwa nevadzidzi vake.
Zuva rava kunovira. Jesu ave achidzidzisa zuva rose pedyo neGungwa reGarireya, iro riri dhamu guru rakareba anenge makiromita 20 uye makiromita anenge 12 kufara. Zvino anoti kuvadzidzi vake: “Ngatiyambukirei mhiri kwegungwa.” Saka vanopinda muigwa vonanga mhiri kwegungwa racho. Jesu aneta zvikuru, saka anoenda kumashure kweigwa racho orara pamutsago. Pasina nguva refu afa nehope.
Vadzidzi vacho vanoramba vakamuka kuti vadzore igwa. Zvinhu zvose zviri kufamba zvakanaka kwechinguva, asi zvino mhepo ine simba inotanga. Inoramba ichiwedzera kuvhuvhuta zvine simba, uye mafungu acho anoramba achikura. Mafungu acho anotanga kupinda muigwa, uye igwa rinotanga kuzara mvura.
Vadzidzi vanotya kuti vachanyura. Asi Jesu haatyi. Achakarara kumashure kweigwa. Pakupedzisira, vadzidzi vanomumutsa, vachiti: ‘Mudzidzisi, Mudzidzisi, tiponesei; tava kufira mudutu rino.’ Ipapo Jesu anomuka otaura nemhepo nemafungu. Anoti: “Shi-i! Nyarara!”
Pakarepo mhepo yacho inomira kuvhuvhuta, uye gungwa racho rinodzikama. Vadzidzi vanoshamiswa. Havasati vamboona chinhu chakadai. Vanotanga kutaurirana vachiti: “Iyeyu anombova ani, nokuti anotorayira mhepo nemvura, uye zvinomuteerera?”—Ruka 8:22-25; Mako 4:35-41.
Unoziva kuti Jesu ndiani here?— Unoziva here kuti anowanepi simba rake guru?— Vadzidzi vaisafanira kutya Jesu paaiva navo, nokuti Jesu akanga asiri munhuwo zvake. Aigona kuita zvinhu zvinoshamisa izvo zvisina mumwe aigona kuzviita. Rega ndikuudze nezvechimwe chinhu chaakamboita pagungwa raiva nedutu.
Rimwewo zuva ava manheru, Jesu anoudza vadzidzi vake kuti vakwire igwa vafanoenda mhiri kwegungwa. Zvino Jesu anokwira mugomo ari oga. Inzvimbo yakanyarara yaanogona kunyengetera kuna Baba vake Jehovha Mwari.
Vadzidzi vanopinda muigwa votanga kufamba vachiyambuka gungwa. Asi pakarepo mhepo inotanga kuvhuvhuta. Inoramba ichiwedzera kuvhuvhuta zvakasimba. Zvino hwava usiku. Varume vacho vanobvisa seiri votanga kukwasva. Asi havasi kufamba nokuti mhepo ine simba iri kuenda kwavari kubva. Igwa racho riri kuti rikaenda rodzoka mumafungu acho makuru, uye mvura iri kupinda mukati. Varume ava vanoshanda nesimba kuti vaedze kusvika kumahombekombe, asi havagoni.
Jesu achiri oga mugomo. Ave arimo kwenguva yakareba. Asi iye zvino anogona kuona kuti vadzidzi vake vave mungozi nemafungu makuru. Naizvozvo anoburuka mugomo achienda kumucheto kwegungwa. Jesu anoda kubatsira vadzidzi vake, naizvozvo anotanga kufamba achienda kwavari nepamusoro pegungwa rine dutu!
Chii chinoitika kana ukaedza kufamba pamusoro pemvura?— Unonyura, uye unogona kufira mumvura. Asi Jesu akasiyana. Ane simba chairo. Jesu paari kuda kufamba kuti anosvika kuigwa pakareba. Naizvozvo kwava kuda kutoedza vadzidzi pavanoona Jesu achiuya kwavari ari pamusoro pemvura. Asi havagoni kudavira zvavanoona. Vanotya zvikuru, uye vanodanidzira nokutya. Zvino Jesu anotaura navo achiti: “Shingai, ndini; musatya.”
Jesu paanongopinda muigwa racho, dutu racho rinomira. Vadzidzi vanoshamiswa zvekare. Vanowira pasi pamberi paJesu vachiti: “Chaizvoizvo imi muri Mwanakomana waMwari.”—Mateu 14:22-33; Johani 6:16-21.
Zvaisazofadza here kurarama kare ikako uye kuona Jesu achiita zvinhu zvakadaro?— Unoziva here kuti nei Jesu akaita zvinhu izvozvo zvinoshamisa?— Akaita zvinhu izvozvo nokuti aida vadzidzi vake uye aida kuvabatsira. Asi akaitawo zvinhu izvozvo kuratidza simba guru raaiva naro uye raaizoshandisa munguva yemberi soMutongi woUmambo hwaMwari.
Kunyange nhasi Jesu anoshandisa simba rake kakawanda kudzivirira vateveri vake pakuedza kwaSatani kuvamisa kutaurira vamwe nezvoUmambo hwaMwari. Asi Jesu haashandisi simba rake kudzivirira vadzidzi vake kuti vasarwara kana kuti kuvaporesa pavanenge vachirwara. Kunyange vaapostora vaJesu vose pakupedzisira vakafa. Jakobho mukoma waJohani akapondwa, uye Johani pachake akaiswa mujeri.—Mabasa 12:2; Zvakazarurwa 1:9.
Zvakafananawo nhasi. Vanhu vangave vachishumira Jehovha kana kuti kwete, vose vanogona kurwara nokufa. Asi nokukurumidza, mukutonga kwaJesu saMambo wehurumende yaMwari, zvinhu zvichave zvakasiyana. Panguva iyoyo hapana munhu achafanira kutya nokuti Jesu achashandisa simba rake kukomborera vose vanomuteerera.—Isaya 9:6, 7.
Mamwe magwaro anoratidza simba guru raJesu, uyo Mwari anoita Mutongi muUmambo hwake, ndiDhanieri 7:13, 14; Mateu 28:18; naVaEfeso 1:20-22.


text:
CHIKAMU 8
Ramba Chechi Yenhema; Namata Muchechi Yechokwadi
1. Panyaya yokunamata, vanhu vakatarisana nechisarudzo chipi nhasi?
JESU akati: “Iye asiri kurutivi rwangu anorwisana neni.” (Mateu 12:30) Tingava tiri kudivi raJehovha kana kuti kudivi raSatani. Vanhu vakawanda vanofunga kuti vari kushumira Mwari nenzira yaanofarira, asi Bhaibheri rinoti Satani ari “kutsausa pasi rose rinogarwa.” (Zvakazarurwa 12:9) Mamiriyoni anodavira kuti ari kunamata Mwari, asi chaizvoizvo ari kushumira Satani Dhiyabhorosi! Vanhu nhasi vakatarisana nechisarudzo: Vanofanira kushumira zvichida Jehovha, “Mwari wazvokwadi,” kana kuti Satani, “baba venhema.”—Pisarema 31:5; Johani 8:44.
Buda Muchechi Yenhema
2. Ndeipi imwe nzira iyo Satani anoedza kuvhiringidza nayo vanhu kuti vasanamate Jehovha?
2 Kusarudza kushumira Jehovha ndiko kuchenjera; chichava chisarudzo chichafadza Mwari. Asi Satani haasi kufara naani zvake anoshumira Mwari; anotambudza vaya vanodaro. Imwe nzira yaanoita nayo izvi ndeyokuita kuti utsvinyirwe nokushorwa nevamwe, kunyange shamwari nevomumhuri. Jesu akanyevera kuti: “Zvechokwadi, vavengi vomunhu vachava vanhu veimba yake.”—Mateu 10:36.
3. Kana mhuri yako kana shamwari dzikashora kunamata kwako Mwari, uchaita sei?
3 Kana izvozvo zvikaitika kwauri, uchaita sei? Vanhu vakawanda vanoziva kuti manamatiro avo haana kururama, asi vanozeza kuarega. Vanofunga kuti kuita kudaro hakusi kuvimbika kumhuri yavo. Zvine musoro here izvozvo? Kana ukaziva kuti vanhu vepedyo vomumhuri vari kushandisa zvinodhaka zvine ngozi, haungavanyeveri here kuti zvinodhaka zvichavakuvadza? Haungabatani navo mukushandisa zvinodhaka izvozvo, handizvo here?
4. Joshua akati chii kuvaIsraeri nezvokunamata muzuva rake?
4 Joshua akakurudzira vaIsraeri kurega miitiro yechitendero yakanga isina kururama netsika dzemadzibaba avo. Akati: “Ityai Jehovha zvino, mumushumirei nomwoyo wose nezvokwadi; rashai vamwari vaishumirwa namadzibaba enyu mhiri kwoRwizi napa[Ijipiti], imi mushumire Jehovha.” (Joshua 24:14) Joshua akanga akavimbika kuna Mwari, uye Jehovha akamukomborera. Kana takavimbika kuna Jehovha, achatikomborerawo.—2 Samueri 22:26.
Rasa Zvinhu Zvinoshandiswa Mukunamata Kwenhema
5. Nei tichifanira kurasa zvinhu zvemashiripiti?
5 Kubuda muchitendero chenhema kunorevawo kuti tinofanira kuparadza zvinhu zvose zvemashiripiti zvatingava nazvo, zvakadai semazango, rin’i dzemashiripiti, nezvimwe zvakadai. Izvi zvinokosha nokuti zvinoratidza kuti tinovimba zvizere naJehovha.
6. VaKristu vokutanga vakaita sei nemabhuku avo emashiripiti?
6 Ona zvakaitwa nevamwe vaKristu vokutanga pavakasarudza kunamata muchitendero chechokwadi. Bhaibheri rinoti: “Vakawanda veavo vaiita zvemashiripiti vakaunganidza mabhuku avo vakaapisa pamberi pevanhu vose.”—Mabasa 19:19.
7. Chii chatinogona kuita kana madhimoni akatinetsa?
7 Vamwe vakatanga kushumira Jehovha uye vaimboita zvouroyi kana kuti zvemashiripiti vanganetswa nemadhimoni. Kana izvozvo zvikaitika kwauri, dana Jehovha zvinonzwika mumunyengetero, uchishandisa zita rake. Achakubatsira.—Zvirevo 18:10; Jakobho 4:7.
8. VaKristu vanoona sei zvidhori, zvifananidzo, nemapikicha anoshandiswa pakunamata kwenhema?
8 Vaya vanoda kushumira Jehovha havafaniri kuchengeta kana kushandisa zvidhori, mifananidzo, kana mapikicha anoshandiswa mukunamata kwenhema. VaKristu vechokwadi va“nofamba nokutenda, kwete nokuona.” (2 VaKorinde 5:7) Vanoremekedza mutemo waMwari unorambidza kushandiswa kwemifananidzo mukunamata.—Eksodho 20:4, 5.
Sangana Nevanhu vaJehovha
9. Bhaibheri rinopa zano rei panyaya yokuva akachenjera?
9 Bhaibheri rinoti: “Fambidzana navakachenjera, ugova wakachenjerawo.” (Zvirevo 13:20) Kana tichida kuva vakachenjera, tinofanira kufamba, kana kuti kusonganira neZvapupu zvaJehovha. Ndivo vanhu vari kufamba mumugwagwa unoenda kuupenyu.—Mateu 7:14.
10. Zvapupu zvaJehovha zvingakubatsira sei kushumira Mwari?
10 Zvapupu zvine hanya nevanhu chaizvo. Basa razvo nderokubatsira vanhu vane mwoyo yakatendeseka kunzwisisa chokwadi cheBhaibheri chinotungamirira kuupenyu husingaperi. Zvinogona kukubatsira nokudzidza newe Bhaibheri, usingabhadhari. Zvichapindura mibvunzo yako nokukuratidza mashandisiro aungaita zivo yeBhaibheri muupenyu hwako.—Johani 17:3.
11. Misangano yechiKristu ichakubatsira sei?
11 Pamisangano yazvo, inowanzoitirwa muImba yoUmambo, uchadzidza zvakawanda nezvenzira dzaJehovha. Chido chako chokunamata muchechi yechokwadi chichasimbiswa. Uye uchadzidziswawo nzira yokubatsira nayo vamwe kudzidza chokwadi cheBhaibheri.—VaHebheru 10:24, 25.
12. Munyengetero unogona sei kukubatsira kushumira Mwari?
12 Sezvaunodzidza zvakawanda nezvokuda kwaJehovha nechinangwa chake, zvingangoita kuti unyatsoda nzira dzake dzorudo. Chido chako chokuita zvinomufadza uye chokurega zvisingamufadzi chichakurawo. Yeuka kuti unogona kutaura naJehovha mumunyengetero kuti umukumbire kukubatsira kuita zvakarurama worega zvisina kururama.—1 VaKorinde 6:9, 10; VaFiripi 4:6.
13. Ungafadza sei mwoyo waJehovha?
13 Nokufamba kwenguva, sezvaunosimba pakunamata kwako, hapana mubvunzo kuti uchaona kuti unofanira kuva Chapupu chaJehovha chakazvitsaurira, uye chakabhabhatidzwa. Nokuva mumwe wevanhu vaJehovha, uchaita kuti mwoyo waJehovha ufare. (Zvirevo 27:11) Uchava pakati pevanhu vanofara vanonzi naMwari: “Ndichagara pakati pavo nokufamba pakati pavo, uye ndichava Mwari wavo, uye ivo vachava vanhu vangu.”—2 VaKorinde 6:16.


text:
Chitunha chemwana chiri kushandiswa nemishonga muhozi
MWANA mukomana wemubhuku raNyadema, mudunhu raMambo Mangwende kuMacheke —uyo akangotsakatika mugore ra2013 -ava kunzi akapondwa, mutumbi wake ndokuiswa muhozi yeimwe mhuri, umo wakasandurwa kuita mushonga uri kushandiswa sedivisi rekurima. Farai Pise anonzi akanyangarika aine makore 13 okuberekwa apo aishanda semufudzi wemombe pane mumwe musha weko. VaInnocent Choto (39), avo vanova sekuru vaFarai, vanoti zvinorwadza kuti … Continue reading Chitunha chemwana chiri kushandiswa nemishonga muhozi
Copy and paste this URL into your WordPress site to embed
Copy and paste this code into your site to embed


text:
Zvichida wakanzwa mashoko mazhinji anotyisa pamusoro pekuvaka remhinduro backlinks uye zvakashata zvakasarudzwa kune iyi nzira. Zvisinei, ndinoda iwe kutora nguva uye uswededze urongwa uhwu nepfungwa yakazaruka. Pasinei nedzidziso yakaipa yechirongwa ichi, kushandisa bhuku kupindura semusangano we backlink kunogona kukubatsira kuti uve nehukama hwakanaka nevanogona nevatengi uye uwedzere simba rako rekuisa mukati mechikwata chako chemusika. Zvisinei, iwe unofanirwa kuva nenzira yakarurama yekusika maonero backlinks kuwana zvakanaka SEO chikonzero. Kana zvisina kudaro, iwe unotarisa kunetseka mumaziso emitsheni yekutsvaga uye unogona kutowana chirango chemagadzirirwo ekuvakwa kwepammy.
Muchikamu chino, tichakurukura nzira itsva dzekuwana juisi yekubatanidza kubva kumashoko. Iwe unogona kukanganwa zvose zvawaverenga kare. Nzira yatinenge taudza iwe haina kutarisa semamwe maitiro ekugadzira mazano anoda kushandisa dofollow, nofollow, kutsvaga mazwi kana zvimwe zvipi zvawaiwanzozvinzwa.
Nzira itsva yekutaura remhinduro backlinks
Ngatitaurirei zvikamu zvipi zvaunoda kutevera kuti uwane unhu hwekutevera backlinks munguva pfupi.
- Tsvaga maBloggi akakodzera
Pamutambo wekutanga wekambani yako yekuvakira mazano, unofanira kuwana mabhogi akakodzera ekugadzirisa hukama hwako ipapo. Iwe unofanirwa kutungamira tsvakurudzo yako yepamusika uye uwane webhutori dzinogamuchira mararamiro akakwirira uye kubatanidzwa. Hazvisi pachena kuti utsvake zvakanakisisa mabhizimusi mabhuku. Panzvimbo yazvo, unogona kuwana pakati pemap blogs PR kana maforamu ane zvimwe zvikamu zvakakura zvevanyori vanoshanda pazviri.
Kuti uwane zvaunoda, iwe unogona kungoisa mimwe mibvunzo muGoogle. Somuenzaniso, kana bhizimisi rako richibatira mune zvehutano, unogona kukumbira injini yekutsvaga mubvunzo "TOP medical blogs" kana "maforamu echiremba. "Somugumisiro, iwe uchapa runyorwa rweZV blogs zvichienderana nezvimwe zvikamu zvekugarisana uye zvinotaurira avo ma blogs anogamuchira.
Kana wawana zvakakodzera zvebhizimisi rako zvinoda web mabhizimusi, unogona kuramba uchibuda nehanzvadzi dzinotevera kubva kune vanotaura nezvebhuku ravo. Ichakubatsira iwe kuti uwedzere nheyo yako yevamwe masayiti.
Shandisa RSS kunyoreswa kuGoogle Reader yekuchengetedza maBloggi mumubhizimusi wako.Gadzira mafaira akasiyana-siyana pane imwe nhepfenyuro yepaiti. Kuderedza izvi, iwe uchacherechedza zvikamu zvipi zvave zvichishandurwa munguva ichangopfuura.
Hazvibvumirwi kuvaka remhinduro backlinks munyaya inoshungurudza yenzira kunyora chete irrelevant, spammy comments. Iwe unogona kuva wekutanga unodzokorora mashoko pasi pepositi, asi mushure mekunge uchiverenga nekunyatsonzwisisa uye nekufunga pamusoro pehupenzi uye zvinonzwisisika kupindura. Kana yako huru yekubatanidza ichibatanidza uye inonamatira kusvika pane imwe nzvimbo, vamwe vatsananguri vangangosarudza pairi kuti vaone kuti uri ani. Ndicho chikonzero kana iwe uri wekutanga, kuchinja kwako kwakakwirira kudarika kana iwe uri kuenda kumutambo mushure mekune vamwe vakawanda vanotaura.


text:
September 11-17
EZEKIERI 46-48
Rwiyo 139 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Makomborero Aizowanikwa nevaIsraeri”: (10 min.)
Eze 47:1, 7-12—Nyika yavo yaizokomborerwa (w99 3/1 10 ¶11-12)
Eze 47:13, 14—Mhuri imwe neimwe yaizopiwa nhaka (w99 3/1 10 ¶10)
Eze 48:9, 10—Vanhu vasati vapiwa nhaka, paifanira kutanga pasarudzwa nzvimbo yainzi “mupiro” waJehovha
-
Kuchera Pfuma muShoko raMwari: (8 min.)
Eze 47:1, 8; 48:30, 32-34—Chii chakaita kuti nhapwa dzechiJudha dzizive kuti zvimwe zvaitaurwa naEzekieri nezvetemberi zvine zvazvaireva? (w99 3/1 11 ¶14)
Eze 47:6—Nemhaka yei Ezekieri achinzi “mwanakomana womunhu”? (it-2-E 1001)
Kuverenga Bhaibheri kwevhiki rino kwakudzidzisei nezvaJehovha?
Ndezvipi zvimwe zvawakawana pakuverenga Bhaibheri kwevhiki rino?
-
Kuverenga Bhaibheri: (4 min. zvichidzika) Eze 48:13-22
SHANDA NESIMBA MUUSHUMIRI
Paunoona Munhu Kekutanga: (2 min. zvichidzika) Kavha yewp17.5—Siya pekuzotangira.
Paunodzokera: (4 min. zvichidzika) wp17.5—Ratidza zvaunoita paunodzokera kunoona munhu wawakasiyira magazini iyi uye chimuratidza rimwe bhuku ratinodzidza naro nevanhu Bhaibheri.
Chidzidzo cheBhaibheri: (6 min. zvichidzika) bh 34 ¶17—Koka munhu wacho kumusangano.
KURARAMA KWECHIKRISTU
Zvemuungano Yenyu: (8 min.) Kana muchida, munogona kukurukura nevateereri zvidzidzo zviri muBhuku Regore. (yb17 64-65)
Zviri Kuitwa Nesangano: (7 min.) Ratidzai vateereri vhidhiyo yeZviri Kuitwa Nesangano yaSeptember.
Chidzidzo cheBhaibheri Cheungano: (30 min.) kr chits. 17 ¶19-20, bhokisi rakanzi “Zvikoro Zvinodzidzisa Vashumiri voUmambo,” uye bhokisi rekudzokorora rakanzi “Unonyatsotenda muUmambo Here?”
Kudzokorora Zvadzidzwa Uye Kutaura Zvichadzidzwa Vhiki Rinotevera (3 min.)
Rwiyo 49 Nemunyengetero


text:
Vaimbova mutongi mukuru wematare kana kuti Chief Justice, VaGodfrey Chidyausiku, vashaya.
VaChidyausiku, avo vakaenda pamudyandigere gore rino, vange vari muchipatara kuSouth Africa mushure mekurwara zvakanyanya mavhiki maviri apfuura.
Mumwe mutongi mudare reConstitutional Court asina kuda kudomwa nezita ati VaChidyausiku vange vaine chirwere cheshuga.
Bepanhau reHerald ratendawo kuti VaChidyausiku vashaya. VaChidyausiku, avo vange vave nemakore makumi manomwe ekuberekwa, vakaberekerwa kuDomboshawa.
VaChidyausiku vakamboitawo zvematongerwo enyika vari nhengo yedare reparamende munguva yeRhodesia ne Zimbabwe ichangowana kuzvitonga kuzere.
Vakazoitawo mutevedzeri wegurukota rezvematunhu vasati vaita muchuchusi mukuru wehurumende.
Vakazodomwa kutitwa mutongi wematare, uye vakamboita mutungamiri wevatongi vematare edzimhosva.
Mutungamiri wenyika, VaRobert Mugabe, vakazodoma VaChidyausiku kuti mukuru wevatongi vematare vachitora basa rakasiyiwa nevaimbove Chief Justice, VaAnthony Gubbay.
Vakamboshanda sasachigaro weConstitutional Commission iyo yakabuda nebumbiro muna 1999, asi rikarambwa kutambirwa nevanhu pareferendamu yakaitwa muna Kukadzi 2000.
Rimwe gweta guru munyika vari nhengo yedare reparamende, VaJonathan Samkange, vanoti VaChidyausiku vaive mutongi gava aienzanisa.


text:
Mutungamiri webato rinopikisa reMovement for Democratic Change, VaMorgan Tsvangirai, nemusi weChina vakanyorerana chibvumirano chekuumba hwaro hwekuita mushandirapamwe nebato reMDC inotungamirwa naMuzvinafundo Welshman Ncube.
Chibvumirano ichi chakanyoreranwa kumba kwaVaTsvangirai kuHighlands muHarare. VaTsvangirai vakanyorerana chimwe chibvumirano chakadai nemutungamiri webato reNational People’s Party Amai Joice Mujuru nemusi weChitatu.
Asi vamwe vane ruzivo nezviri kuitika vanoti mumapato ose ari kunyorerana zvibvumirano aya hamuna kunyatsowirirana zvichapa kuti kuumba mubatanidzwa kunetse.
Vachitaura pachiitiko chemusi weChina, VaTsvangirai vatenda kuti kupatsanurana kwavakaita naVaNcube muna 2005 kwakapa kuti kukunda bato reZanu-PF iyo vanoti inobirirawo sarudzo kunetse.
VaTsvangirai vakatiwo musarudzo dza2018 vanopikisa vachapinda musarudzo vakabatana kuti vasunungure vana veZimbabwe pajoki rehuranda hweZanu-PF. Vatiwo kubatana naVaNcube chinhu chaidiwa nasahwira wavo muchakabvu Gibson Sibanda uye vari kuzadzikisa chido chemufi ichi.
VaTsvangirai vakatiwo kushandirapamwe kwevanopikisa ndiko chete kuchapa kuti Zimbabwe ibude mumadhaka mairi munyaya dzezvehupfumi uye kuti kodzero dzevanhu dziremekedzwe.
Vakatiwo kuti shanduko iuye munyika vanhu vanofanira kunyoresa kuti vakwanise kuvhota.
Ko kubatana kwemapato anopikisa kunorevei?
Mutauriri weMDC-T VaObert Gutu vanoti kubatana kuchapa kuti vakunde Zanu-PF musarudzo dzegore rinouya.
Asi vanoongorora nyaya dzezvematongerwo enyika vakarerekera havo kubato reZanu-PF VaGadzira Chirumanzu vanoti zviri kuitwa nevanopikisa kutungana kwembudzi.


text:
Ungada here kuverenga nyaya ino mumutauro we%%?
Bhaibheri repaIndaneti | SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
23 Zvino Jobho akapindura, akati:
2 “Kunyange nhasi kunetseka+ kwangu kupandukira;Ruoko rwangu ruri kurema nokuda kwokugomera kwangu.
3 Haiwa, kudai ndaiziva kwandingamuwana!+Ndaizoenda kunzvimbo yake yaanogara isingachinji.+
4 Ndaizoendesa mhosva inofanira kutongwa pamberi pake,Uye ndaizozadza muromo wangu nokupikisa;
5 Ndaizoziva mashoko aanondipindura nawo,Uye ndaizofunga zvaanondiudza.+
6 Aizorwisana neni nesimba rake guru here?Haiwa, kwete! Chokwadi aizonditeerera.+
7 Ikoko munhu akarurama aizoruramisa zvinhu naye,Uye ndaizobva kumutongi wangu ndasunungurwa pamhosva nokusingaperi.
8 Tarirai! Ndinoenda kumabvazuva, asi iye haasi ikoko;Uye ndinodzokazve, asi handimuoni;+
9 Ndinoenda kuruboshwe kwaari kushandira, asi handimuoni;Iye anotsaukira kurudyi, asi handimuoni.
10 Nokuti anonyatsoziva nzira yandinoshandisa.+Pashure pokunge andiedza, ndichabuda ndakaita sendarama.+
11 Tsoka yangu yakatsika makatsika tsoka dzake;Ndakachengeta nzira yake, uye handitsauki.+
12 Handibvi pamurayiro wemiromo yake.+Ndakachengeta mashoko omuromo wake+ kupfuura zvaanoda kwandiri.
13 Iye anongofunga nezvechinhu chimwe chete, ndiani angamudzivisa?+Mweya wake une zvaunoda, uye iye achazviita.+
14 Nokuti achanyatsoita zvaanoda kwandiri,+Uye zvinhu zvakadai zvizhinji kwaari.
15 Ndokusaka ndichinetseka nokuda kwake;Ndinonyatsofunga nezvake, uye ndinomutya.+
16 Chokwadi Mwari akaita kuti mwoyo wangu utye,+Uye Wemasimbaose aita kuti ndinetseke.+
17 Nokuti handina kuitwa kuti ndinyarare nerima,Kana kuti nokuti rima rafukidza chiso changu.
Tumirawo vamwe
Tumirawo vamwe
SHANDURO YENYIKA ITSVA YEMAGWARO MATSVENE
Jobho 23
Shona
Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
GEORGIA
Rudo Rwechokwadi rwechiKristu Harumboperi
Igor: Tiri vaviri taipinda neboka reZvapupu raiva mutaundi reTkvarcheli, kuAbkhazia. Sezvo boka redu raiva muungano yaiva kure nemakiromita 85 muguta reJvari, ndaienda kuJvari mwedzi nemwedzi ndichinotora mabhuku ekuti boka redu rishandise. Muna 1992, pashure pekunge Soviet Union yaparara, vanhu vaida kuzvimirira vemunharaunda yeAbkhazia vakaedza kuzviparadzanisa nenyika yeGeorgia. Pakabva pamuka hondo pakati pevapanduki neuto reGeorgia zvikaita kuti zvinhu zviome chaizvo.
Gizo: Ndakabhabhatidzwa ndiine makore 21, pachine gore kuti hondo yacho itange. Payakazotanga, hama dzakabatwa nekutya uye dzainge dzisisazivi kuti dzoita sei basa rekuparidza. Asi Igor, uyo agara ari mufudzi akanaka, akatikurudzira, achiti: “Panguva dzakadai vanhu ndipo pavanenge vachitoda kunyaradzwa. Kana tichida kuramba takasimba pakunamata tinotofanira kuramba tichiparidza.” Saka mazuva ese takaramba tichiudza vavakidzani vedu mashoko anonyaradza ari muShoko raMwari nekungwarira.
Igor: Nemhaka yehondo, taisakwanisa kushandisa nzira yatanga tagara tichishandisa kuenda kuJvari tichinotora mabhuku. Sezvo ndakakurira munharaunda yacho, ndakawana nzira yaifambika zvisina ngozi yaipfuura nemuminda yetii uye mumakomo. Asi ndaigona kungosangana nechikwata chevanhu vakapakata zvombo kana kuti kutsika chimbambaira. Kunyange zvakadaro, ndaisada kuisa upenyu hwehama dzangu pangozi, saka ndaienda ndega kamwe chete pamwedzi. Ndichibatsirwa naJehovha ndakakwanisa kuramba ndichitora zvekudya zvekunamata panguva yakakodzera izvo zvaizoita kuti tirambe takasimba pakunamata.
Kunyange zvazvo muTkvarcheli maisava nehondo, pasina nguva mutaundi iroro makanga musingachabvumidzwi kupinda kana kubuda kwezvinhu, zvikabva zvaita kuti zvinhu zvitiomere sekunge kuti maiva nehondo. Mwaka wechando zvawakanga wava kusvika, zvekudya zvainge zvava kupera uye tese tainge tava kunetseka kuti taizorarama nei. Takafara chaizvo patakanzwa kuti hama dzedu dzekuJvari dzainge dzaronga kutitumira zvinhu zvekuti tibatsirike nazvo!
Gizo: Rimwe zuva, Igor akakumbira mhuri yedu kuti imba yedu izoshandiswa pakuchengetera zvekudya zvataizotumirwa nehama dzedu. Aironga kunotora zvinhu zvacho kuJvari. Asi tainetseka kuti aizofamba zvakanaka here, nekuti aizofanira kupfuura nemunzvimbo dzakati kuti dzaisechwa zvinhu uye aigona kuzosangana nevanhu vaiva nezvombo kana kuti mbavha.—Joh. 15:13.
Takaita setichabata denga patakaona Igor achidzoka mumazuva mashoma, pasina kana chainge chamuwana, achitotyaira motokari yainge yakatakura zvekudya zvaizokwana kuti tishandise kusvikira mwaka wechando wapera. Panguva iyoyo zvinhu pazvainge zvakaita manyama amire nerongo, takanyatsozvionera kuti rudo rwechokwadi rwechiKristu harumboperi.—1 VaK. 13:8.


text:
NYAYA IRI PAKAVHA | TINGAZVIDZIVIRIRA SEI PAZVIRWERE?
Zvidzivirire Pazvirwere
KARE kare maguta akawanda aipoteredzwa nemidhuri yakasimba uye zvaiita kuti vavengi vasapinda. Guta rose raigona kuparadzwa kana muvengi akangodhiriza padiki diki. Muviri wako wakafanana neguta rakapoteredzwa nemudhuri. Zvaunoita pakuzvidzivirira ndizvo zvinoita kuti uve mutano. Verenga unzwe zvinhu 5 zvinogona kukurwarisa uye zvaungaita kuti uzvidzivirire.
1 MVURA
DAMBUDZIKO: Utachiona hunogona kupinda mumuviri wako kana ukanwa mvura yakasviba.
ZVAUNGAITA: Nzira hombe yekuzvidzivirira ndeyekuchengetedza mvura kuti isapindwa neutachiona. Kana uchiona sekuti mvura yaunoda kushandisa yakasviba, pane zvaunogona kuita kuti isakurwarisa. * Chigubhu chaunenge wacherera mvura chinofanira kugara chakavharwa, uye kana chiine pombi ishandise asi kana chisina, chera nekapu yakachena. Usanyika maoko ako mumvura yakachena. Kana zvichiita, unofanira kugara munzvimbo ine zvimbudzi zvinorasa tsvina zvakanaka nekuti tsvina iyoyo inogona kusvibisa mvura.
2 CHIKAFU
DAMBUDZIKO: Utachiona hunogona kuwanikwa muchikafu.
ZVAUNGAITA: Chikafu chinogona kuratidzika zvakanaka uye chichiita sechinovaka asi chiine utachiona. Saka nguva dzose nyatsogeza michero nemiriwo. Paunenge uchibika kana kuti uchipakura zvekudya, maoko ako nemidziyo yaunoshandisa zvinofanira kunge zvakachena. Chimwe chikafu chinotofanira kubikwa kusvikira pane imwe tembiricha kuti utachiona hunokuvadza hufe. Kana ukaona chikafu chachinja ruvara, chisisanaki kana kuti chava kukanda, ziva kuti chinogona kukurwarisa. Kurumidza kuisa mufiriji chikafu chinenge chasara. Usabikira vamwe kana uchirwara. *
3 TUPUKANANA
DAMBUDZIKO: Twumwe tupukanana twune utachiona hunogona kukurwarisa.
ZVAUNGAITA: Panguva inenge yakawanda tupukanana, gara mumba kana kuti pfeka hembe dzinovhara muviri dzakadai sedzine maoko marefu nematirauzi. Shandisa zvinhu zvakadai semosquito net yakaiswa mushonga uye zvekufafaidza tupukanana. Rasa zvinhu zvese zvinenge zvakajenga mvura nekuti ndimo munoberekera mosikito. *
4 MHUKA
DAMBUDZIKO: Pane utachiona hunorarama mumhuka husingairwarisi asi hunogona kukurwarisa. Kana ukarumwa kana kumarwa nemhuka, kana kuti ukagunzva tsvina yayo unogona kurwara.
ZVAUNGAITA: Vamwe vanhu vanochengetera mhuka dzavo panze kuti vasanyanya kugara vachidzibata. Geza maoko nesipo pashure pekubata mhuka dzaunochengeta pamba uye usagunzva mhuka dzemusango. Kana ukarumwa kana kumarwa, nyatsogeza chironda chacho uye enda kuchipatara. *
5 VANHU
DAMBUDZIKO: Munhu paanokosora kana kuhetsura, mate ane utachiona anogona kupinda mumuviri wako. Utachiona hunogona kupinda nepaganda, sepaya patinombundira vamwe kana kuti kuvamhoresa. Utachiona hunogarawo pazvinhu zvakadai seremote yeTV, mahandrail, mubato wedhoo, foni, kana kuti pamakombiyuta.
ZVAUNGAITA: Usashandisa zvinhu zvemumwe zvakadai sereza, toothbrush, kana tauro. Usagunzva zvinhu zvakadai seropa, ziya kana masiriri emhuka kana kuti evamwe vanhu, kusanganisira zvimwe zvinhu zvinogadzirwa pachishandiswa ropa. Nguva dzose nyatsogeza maoko ako. Ndiyo nzira hombe inogona kubatsira kuti zvirwere zvisapararira.
Kana zvichiita, gara kumba paunenge uchirwara. Sangano rinoona nezveutano reU.S. Centers for Disease Control and Prevention rinokurudzira kuti kana uchikosora kana kuhetsura, vhara muromo netishu kana kuti nehembe kwete nemaoko.
Pane chirevo chekare chinoti: “Munhu ane njere anoona dambudziko ovanda.” (Zvirevo 22:3) Mashoko aya anoshanda chaizvo munguva yatiri kurarama yakazara nezvirwere zvinogona kuuraya! Saka kuti uzvidzivirire pazvirwere, tsvaka ruzivo kune vezveutano vekwaunogara uye iva neutsanana!
^ ndima 6 Sangano reWorld Health Organization rinoti tinokwanisa kushandisa nzira dzakawanda kuti mvura isatirwarisa, dzakadai sekushandisa chlorine, kuiisa pazuva yakavharwa, filtration, nekuibhoirisa.
^ ndima 9 Kuti unzwe zvimwe zvaungaita kuti usarwariswa nechikafu, verenga Mukai! yaJuly-September 2012 mapeji 13-19.
^ ndima 12 Kuti uzive zvaungaita pakuzvidzivirira pamarariya, verenga Mukai! yaSeptember-October 2015 mapeji 14-15.
^ ndima 15 Kana ukarumwa nemhuka ine uturu, unofanira kuenda kuchipatara nokukurumidza.


text:
Chitsauko Chitatu
Chitsauko Chitatu
Tikaenderera mberi nenyaya yemarovero anoita mwoyo, tinoda kunongedzera zvinotevera maererano nekutamba kunoita mwoyo nekupfura kunoita tsinga:
- Mwoyo paunenge uchigwinha uchisimbarara chipfuva chichigogodzwa, muchidimbu mwoyo paunenge uri murusimba; tsinga dzeropawo dzinenge dzichizvimbiswa zvinopa kupfura, dzinenge dziri mururegerere madzo. Pamwepo kurudyi kwemwoyo pakunenge kuchigwina kuchiburitsa ropa ririmo richipinda mutsinga yeropa, iyowo inetenge ichipfura nekuzvimbiswa, zvinge zvichiitawo tsinga dzemuviri wose.
- Pano mira mwoyo kuruboshe, kusina kukunga kana kupfura, kana tsingawo hadzipfure. Kana usati wasvika pakumira, paunonenge uchirova zvisina simba, waneta, kupfura kunoita tsinga kuno nzwika kurekure. Ndizvo zvimwechetewo kurudyi kwemwoyo.
- Tikaenda mberi, tsingayeropa ikachekwa kana kuita buri,ropa rino buda zvinesimba kubva paronda racho nguva inenge mwoyo uchigwina, wakakunga. Ndizvo zvimwe chete kurudyi tsinga yeropa yacho ropa rinooneka richipfichukapfichuka panenge pachigwina mwoyo.
Pese pano chekwa tsinga yeropa ropa rino buda richiita kupfichikapfichuka, richisvika kurefu kana padhuze; zvinoonekera kuti kupfichuka uku kunoitika tsinga painenge iri muruzvimba, mwoyo uchi gugudza chipfuva; ndipo mwoyo paunenge uchikunga, wakasimbarara, uri murusimba nekusimukira; ndipo panofambiswa ropa kubva mumwoyo.
Tika tevedza pfungwa iyi tinenge tabva tapesana nezvino fungwa nevazhinji nekuti tavakuti tsinga inenge iri mururegera rwayo mwoyo paunenge urimurusimba rwawo; tichiti tsinga dzino zara dzichizvimbira neropa rasaidzirwamo nekugwinha kunoita mwoyo; tingato enda mberi kuti tsinga dzino zvimbira sekuzvimba kunoita dundira, kwete kuzara kunoita mvuto. Chinhu chimwe chete chinoita kuti tsinga yese mumuviri ipfure, kugwinha kunoita mwoyo; kupfura kunoita tsingayeropa yekurudyi kugwinha kwemwoyo wekurudyi.
Muenzaniso, wekupfuriswa kunoita tsinga dzose dzemuviri kwadzinoitiswa nemwoyo, kufuridzira mugirovisi kunoita kuti minwe yese ibva yazara mweya nguva imwechete. Tsingaropa dzino tevedzera ugwinhi hwemwoyo pakusimba, kuchimbidza nekudzidza kwadzo. Tisa tarisire kuti pachasiyana munguva kubva panogwinha mwoyo nekuzvimbira kwetsinga, tichiti ropa rinotora nguva kufamba nhambwe iyoyo [kunyanya tsinga dziri kure]; zvakango fanana nekuzadza dundira. Mukana uzere [sezvakaita ngoma kana rukuni rwunoti uka rova rugumo rwuno rugumo rumwe runotsenhuka nguva imwecheteyo]
Ndakamboona ndikatomboita murwere aive nehosha yakandisimbisa mukugutsikana kuti idi randabva mukureva. Mumwe murume aive nezibundu raipfura, rinonzi anyurizimu, parutivi rwemutsipa wake kurudyi. Raive panotsaukira tsingaropasubclavius yodzika muhapwa. Raive raitika nekunyenya tsinga yacho pachayo, ichi tokura zvakanyanya zuva regarega ropa paraipinda mariri mupfuro wegawega. Izvizvakatozowonekwa afa muviri wake wavhiyiwa nyama dzake dzapatsanurwa; ari mupenyu tsingabrachialis yake yaipfura zvisina simba nekuti ropa rake rakawanda retsingasubclavius raipinda mubundu richisiya shomanana kuti risvike kutsingabrachialis.
Tigona zvino kuti ropa kmumuviri kwarino tadziswa kuerera zvakanaka nekudzvinyirirwa, kuvhara kwetsinga yacho, kana kupindirwa nechimwechinhu, tsinga dzinotapudzirwa dzinopfura zvishoma. Sakiso: kupfura kwetsinga isundaira reropa riri kupindamo.


text:
WASHINGTON —
Mapato ari muhurumende yemubatanidzwa anoti nyika yarasikirwa zvikuru nekushaya kwevanga vari mumwe wevatevedzeri vemutungamiri wenyika, VaJohn Landa Nkomo, avo vashaya masikati eChina muHarare.
Mutauriri weZanu PF, VaRugare Gumbo, vanoti VaNkomo munhu anga akazvininipisa, achikwanisa kushanda nevanhu vose, zvisineyi nechinzvimbo chavo mubato kana muhurumende.
Mashoko aVaGumbo aya atsinhirwawo nemutauriri weMDC T, VaDouglas Mwonzora, avo vanoti VaNkomo vanga vakasiyana zvikuru nevamwe vanozviti vakarwa hondo yerusununguko, avo vavati vari kuswera vachionesa vamwe vana veZimbabwe chitsvuku.
VaPaul Themba Nyathi vebato reMDC inotungamirwa naVaWelshman Ncube vaudzawo Studio7 kuti vakashanda zvakanaka chose naVaNkomo kubva munguva yehondo, kunyange hazvo vakazosiyana maonero mune zvematongerwo enyika mumashure.
VaGumbo vanoti Politiburo
yebato ravo reZanu PF, iri kusangana neChishanu kuti izeye nezveruremekedzo rwungapiwa kuna VaNkomo.


text:
Musangano waitwa muHarare pakati pevamiriri vevashandi vehurumende nevamiriri vehurumende pamusoro pechirongwa chehurumende chekuda kuwanira vashandi vayo dzimba, unonzi hauna chawaburitsa mushure mekusawirirana kwemapoka maviri aya pamusoro pemafambisirwo echirongwa ichi.
Mutungamiri werimwe sangano revarairidzi, reProgressive Teachers Union of Zimbabwe, PTUZ, Doctor Takavafira Zhou, vanoti pane zvinhu zvitatu zvinofanirwa kutanga zvatsetsenurwa kuti zvichafambiswa sei hurumende isati yatanga kubatira varairidzi mari dzavo.
"Hapana zvakafamba nhasi uno panyaya ye housing. Tingati pane zvinhu zvitatu zvinopa kuti nyaya ye housing itadze kufamba nekuti eeeh, avo vekuhurumende vanoda kuhwandira kubata ma $50.00 kuvarairidzi vese zvavo. Asi isisu position yedu ndeye kuti murairidzi mumwe nemumwe nemumwe ngaapiwe offer letter yekuti stand yako ndeiyi. Obvuma kuti ndinoida stand kana kuti handiidi," Doctor Zhou vanodaro.
Vanoti chimwe chisina kujekeswa ndechekuti kana nhengo yanga ichi bhadhara mari yayo yemba yakafa, chii chinozoitika kumhuri inenge ysara.
Doctor Zhou vanotiwo nyaya yetatu ndeyemutengo wedzimbabwe dzemuturikidzwa kana kuti ma flats, ayo vanoti mitengo yavari kunzwa iri pamusoro zvakanyanya zvekuti havaoni varairidzi, vavanoti vanotambira madhora mazana mana pamwedzi vangaigona.
Vanoti vari kunzwa kuti dzimba idzi dzichange dzchitangira pamadhora zviuru makumi matatu kusvika kumadhora zviuru makumi manomwe.
Hurumende inonzi iri kuda kuvaka dzimba dzemuturikidzwa dzine mipanda yakawanda dzichatengeserwa vashandi vayo nemari iri pasi, uye kuwanisa nzvimbo dzekuvakira dzimba mumatunhu ose emunyika.
Chirongwa chedzimba ichi chinonzi hachineyi nenyaya yakambonetsa yekuti vashandi vaizobatirwa mari dzavo dzemabhonasi semuripo wekubhadhara masitendi kana dzimba dzavanenge vawaniswa nehurumende.


text:
October 3-9
ZVIREVO 1-6
Rwiyo 37 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Vimba naJehovha Nomwoyo Wako Wose”: (10 min.)
[Ratidzai vateereri vhidhiyo inonzi Kusuma Bhuku raZvirevo.]
Zvi 3:1-4—Ratidza mutsa werudo nechokwadi (w00 1/15 23-24)
Zvi 3:5-8—Nyatsovimba naJehovha (w00 1/15 24)
-
Kuchera Pfuma muShoko raMwari: (8 min.)
Zvi 1:7—Sei zvichinzi kutya Jehovha ndiko “kutanga kwezivo”? (w06 9/15 17 ¶1; it-2-E 180)
Zvi 6:1-5—Tinofanira kuita sei kana tava kutadza kuzadzisa zvatakawirirana mubhizinesi? (w00 9/15 25-26)
Ndinodzidzei nezvaJehovha kubva pakuverenga Bhaibheri kwevhiki rino?
Ipfungwa dzipi dziri pakuverenga Bhaibheri kwevhiki rino dzandinogona kushandisa muushumiri?
-
Kuverenga Bhaibheri: (4 min. zvichidzika) Zvi 6:20-35
SHANDA NESIMBA MUUSHUMIRI
Gadzirira Mharidzo Dzemwedzi Uno: (15 min.) Kukurukurirana. Ratidzai vateereri mavhidhiyo emharidzo dzekuenzanisira, mokurukura navo zvinhu zvinokosha zvaitwa. Kurudzirai vaparidzi kushanda nesimba pamushandirapamwe wekukoka vanhu kumusangano wekupera kwevhiki.
KURARAMA KWECHIKRISTU
Rwiyo 107
Zvomuungano Yenyu: (8 min.) Kana muchida, munogona kukurukura nevateereri zvidzidzo zviri muBhuku Regore. (yb16 25-27)
Bata Zvakanaka Vanhu Vanouya Kumisangano Yedu (Zvi 3:27): (7 min.) Kukurukurirana. Ratidzai vateereri vhidhiyo inonzi Chii Chinoitwa paImba yoUmambo? Mapedza, chibvunzai vateereri zvavangaita kuti vaenzi vedu vanzwe vakasununguka paImba yeUmambo, kwete muna October chete, asi nguva dzose.
Chidzidzo cheBhaibheri Cheungano: (30 min.) kr chits. 2 ¶1-12
Kudzokorora Zvadzidzwa Uye Kutaura Zvichadzidzwa Vhiki Rinotevera (3 min.)
Rwiyo 143 Nemunyengetero


text:
CHIKAMU 4
Ushumiri hwaJesu Hwekupedzisira muJudhiya
“Kumbirai Tenzi wokukohwa kuti atumire vashandi mukukohwa kwake.”—Ruka 10:2
ZVIRI MUCHIKAMU CHINO
CHITSAUKO 66
Ari muJerusarema kuMutambo Wematebhenekeri
Chii chaita kuti vanhu vari kunzwa Jesu achitaura vazoti akagarwa nedhimoni?
CHITSAUKO 67
“Hapana Mumwe Munhu Akambotaura Saizvozvi”
Dare guru revaJudha rose haro rinopikisa Jesu, asi mumwe wavo anoita ushingi hwekutaura achimutsigira.
CHITSAUKO 68
Mwanakomana waMwari Ndiye “Chiedza Chenyika”
Jesu akataura kuti “chokwadi chichakusunungurai.” Kusunungurwa pachii?
CHITSAUKO 69
Baba Vavo ndiAbrahamu Here Kana Kuti ndiDhiyabhorosi?
Jesu anotaura kuti vana vaAbrahamu vangazivikanwa sei, uye kuti Baba vake ndiani.
CHITSAUKO 70
Jesu Anoporesa Murume Akazvarwa Ari Bofu
Vadzidzi vanobvunza nei murume uyu ari bofu. Akaita chivi here? Vabereki vake vane chivi chavakaita here? Paanoporesa murume uyu, vanhu vanotaura zvinhu zvakasiyana-siyana.
CHITSAUKO 71
VaFarisi Vanotambudza Murume Aimbova Bofu
Mashoko anotaurwa nemurume aimbova bofu anoshatirisa vaFarisi. Vabereki vake vanga vachitya kuti vangangodzingwa musinagogi, uye ndizvo zvinobva zvaitika kumurume uyu.
CHITSAUKO 72
Jesu Anotuma Vadzidzi 70 Kuti Vanoparidza
Ari muJudhiya, Jesu anotuma vadzidzi 70 ovaudza kuti vaparidze nezveUmambo. Vadzidzi vanodzidzisa vanhu mumasinagogi here kana kuti mudzimba?
CHITSAUKO 73
MuSamariya Anoratidza Kuti Muvakidzani Akanaka
Jesu anoshandisa sei mufananidzo wemuSamariya akanaka kudzidzisa chidzidzo chinokosha?
CHITSAUKO 74
Zvidzidzo Panyaya Yekugamuchira Vaeni Uye Kunyengetera
Jesu anoshanyira Mariya naMarita kumba kwavo. Anovadzidzisei panyaya yekugamuchira vaeni? Uye anozodzidzisa sei vadzidzi vake zvinhu zvekunyengeterera?
CHITSAUKO 75
Jesu Anoratidza Kuti Chii Chinoita Kuti Munhu Afare
Jesu anoudza vanomushora ‘nezvemunwe waMwari’ uye kuti ‘Umambo hwaMwari hwasvika sei kwavari.’ Anotaurawo kuti vanhu vangawana sei mufaro wechokwadi.
CHITSAUKO 76
Jesu Anodya nemuFarisi
Jesu anofumura unyengeri hwevaFarisi nevanyori panyaya dzekunamata. Vanhu vari kutakudzwa mitoro ipi inorema?
CHITSAUKO 77
Jesu Anopa Zano Nezvepfuma
Jesu anopa mufananidzo wemurume akapfuma anovaka matura makuru. Anodzokorora zano ripi panyaya yezvakaipira kutsvaka pfuma?
CHITSAUKO 78
Mutariri Akatendeka Anofanira Kugara Akagadzirira
Jesu anoratidza kuti anoda kuti vadzidzi vake vawane zvokudya zvinosimbisa pakunamata. Mutariri aizobatsira sei kuti vawane zvokudya izvi? Nei zano rekugara wakagadzirira richikosha?
CHITSAUKO 79
VaJudha Vasingatendi Vachaparadzwa
Jesu anoti vaya vaari kuedza kubatsira vachaparadzwa kana vakasapfidza. Vachadzidza here pane zviri kutaurwa naJesu nezvemaonerwo avanoitwa naMwari?
CHITSAUKO 80
Mufudzi Akanaka Uye Matanga Emakwai
Zvinoitwa nemufudzi nemakwai ake zvinoratidza maonero anoita Jesu vadzidzi vake. Vachanzwa zvaari kudzidzisa vomutevera here?
CHITSAUKO 81
Jesu Nababa Vake Vamwe Chete, Asi Haasi Mwari
Vamwe vanoshora Jesu vanomupomera kuti ari kuzviti akaenzana naMwari. Anoramba sei zvaari kupomerwa nounyanzvi?


text:
Sachigaro wesangano reZimbabwe Electoral Commission, ZEC, Amai Rita Makarau, vanoti vakaswera Chitatu chese vachitenderera kuChitungwiza neEpworth uko vange vachiona kuti hurongwa hwekunyoresa vavhoti huri kufamba sei.
ZEC yakatanga kusimbaradza kunyoresa vavhoti nemusi weChipiri yavari kuti “blitz” ichivhura nzvimbo dzekunyoresa dzakati wandei.
Asi mapato anopikisa uye mamwe masangano akazvimirira anoti chirongwa ichi hachisi kufamba zvakanaka sezvo sangano reZEC riri kunzi harina kunyatsogadzirira.
Vanhu vari kuchema chema kuti mamwe mahofisi eZEC ari kunonoka kuvhurwa, kana kuti pane pasina zvikwanisiro kana vamwe vanhu vanodiwa zvikuru pakutoresa vanhu mhiko kana vauya nemapepa akanyorwa pavanogara kana kuti maaffidavits.
Asi Amai Makarau vanoti panogona kunge paine kunonoka mune dzimwe nzvimbo asi vakagadzirira zvikuru uye pavatenderera vaona kuti zvinhu zvose zviri mugwara nekudaro vanokwanisa kunyoresa vanhu mamiriyoni manomwe.


text:
Kwakabva Bhaibheri
Ndiani Akaisa Zvitsauko Nemavhesi muBhaibheri?
Sei nzira iyi yekunyora zvitsauko nemavhesi yakafarirwa nevanhu vakawanda?
Vanhu Vaishora Bhaibheri Havana Kubudirira
Vatungamiriri vakawanda vematongerwo enyika uye vezvitendero vairambidza vanhu kuva neBhaibheri, kurigadzira kana kurishandura asi havana kubudirira.
Tingaziva Sei Kuti Bhaibheri Rinobva Kuna Mwari?
Kana Bhaibheri rakanyorwa naMwari rinofanira kunge rakasiyana nemamwe mabhuku ose akanyorwa nevanhu.
Bhaibheri Rakachinjwa Here?
Sezvo Bhaibheri riri bhuku rekare, tingava sei nechokwadi chekuti zvarinotaura hazvina kuchinja?
Vanhu Vakamboedza Kuchinja Zviri muBhaibheri Asi Vakakundikana
Vamwe vanhu vakaedza kuchinja mashoko aiva muBhaibheri asi havana kubudirira. Zvii zvakaita kuti vasabudirira?


text:
Swedera Pedyo naMwari
Wakanyorwa ‘Mubhuku raMwari Rokuyeuchidza’ Here?
JEHOVHA anoona here zvinoedza kuitwa nevanamati vake kuti vamufadze? Hongu! Anotoona zvinopfuura mabasa ekunamata avanoita uye mashoko ekurumbidza avanotaura. Anoonawo kunyange paya pavanofunga zvakanaka nezvake. Uyewo Jehovha haazombokanganwi vanhu vake uye mabasa avo. Tingava sei nechokwadi nazvo? Mhinduro tinoiwana mumashoko akanyorwa nomuprofita Maraki.—Verenga Maraki 3:16.
Munguva yakaprofita Maraki, anenge makore 500 Jesu asati auya panyika, tsika uye nyaya dzechitendero muIsraeri zvakanga zvaipa zvisingaiti. Vapristi vakanga vasisaiti basa ravo uye vanhu vakatanga kuita zvinhu zvaizvidzisa Mwari zvakadai seuroyi, upombwe uye kubiridzira. (Maraki 2:8; 3:5) Kunyange zvazvo pakanga pazara uipi hwakadaro, paiva nevamwe vaIsraeri vakaramba vakatendeka. Vakanga vachiitei?
Maraki anoti: “Vaya vaitya Jehovha vakataurirana, mumwe nomumwe.” Kutya Jehovha uku hakurevi kumuzeza kuti angatikuvadza. Maraki pano aitaura nezvevaIsraeri vairemekedza Mwari zvikuru zvokuti vaisada kumugumbura. Ona kuti vanhu ava vaitya Mwari “vakataurirana.” Zvinoita sokuti vaiungana pamwe chete vachitaura zvakanaka nezvaJehovha uye vachikurudzirana kuti vasatsauswa kana kuodzwa mwoyo neuipi hwakanga hwakazara.
VaIsraeri vakanga vakatendeka vakaratidza kuti vaitya Jehovha neimwe nzira inokosha. Vaifunga “nezvezita rake.” Rimwe Bhaibheri rinoti “vaikwidziridza zita rake.” Saka vanhu ava vaitya Jehovha Mwari vaimukudza mupfungwa dzavo. Mumwe nomumwe aidzamisa pfungwa achifunga nezvaJehovha uye zita rake guru. Jehovha aiona zvavaiita here?
Maraki anoti: “Jehovha akaramba akateerera uye achinzwa.” Jehovha ainyatsoteerera ari kunzvimbo yake iri kumusoro kudenga achinzwa shoko rose rokurumbidza raitaurwa nevanomunamata kune mumwe nomumwe. Aionawo zvinhu zvose zvaifungwa zvakadzama nemunhu mumwe nemumwe. (Pisarema 94:11) Asi haana kungogumira pakuteerera zvinhu zvakanaka zvavaitaura nokuona zvakanaka zvavaifunga.
“Bhuku rokuyeuchidza rakatanga kunyorwa pamberi pake,” anodaro Maraki. Bhuku iri rinomiririra kuyeukwa kunoitwa naJehovha vaya vanomushumira vakaperera kusvika pakupedzisira. Ona kuti rinonzi “bhuku rokuyeuchidza.” * Izvozvo zvinotiratidza kuti Jehovha haazombokanganwi vanamati vake vakatendeka uye shoko rose rakanaka ravakataura nezvakanaka zvose zvavaifunga uye zvavakaita kuti vamurumbidze. Mwari ane chikonzero chokuvayeuka saizvozvo. Anovimbisa kupa upenyu husingaperi kune vaya vane mazita asingazodzimwi mubhuku rake rokuyeuka. *—Pisarema 37:29.
Zvinonyaradza chaizvo kuziva kuti Jehovha anokoshesa zvose zvatinoita kuti timunamate tichimufadza! Mashoko ari pana Maraki 3:16 anofanira kuita kuti tinyatsofunga nezveukama hwedu naJehovha. Zvakanaka kuzvibvunza kuti: ‘Zita rangu riri mubhuku raMwari “rokuyeuchidza” here?’ Kana zuva roga roga tikagara tichifunga, tichitaura uye tichiita zvinhu zvinozoita kuti Jehovha atiyeuke, zita redu richavamo.
Ndima dzeBhaibheri dzamunogona kuverenga muna December:
^ ndima 8 Shoko rechiHebheru rokuti “kuyeuka” rinoreva zvinopfuura kungokwanisa kurangarira chimwe chinhu chakamboitika. Rinogonawo kureva zvinozoitwa nemunhu pamusoro pechinhu chaanenge ayeuka.
^ ndima 8 Kuti unzwe zvakawanda pamusoro peupenyu husingaperi hunovimbiswa naMwari, ona chitsauko 3 chebhuku rinonzi Bhaibheri Rinombodzidzisei Chaizvo? rakabudiswa neZvapupu zvaJehovha.


text:
Mumwe wevatevedzeri vemutungamiriri webato rinopikisa reMDC, VaNelson Chamisa nemusi weChishanu vakagadzwa semufundisi wechechi yeApostolic Faith Mission mushure mekupedza zvidzidzo pamamabiko akaitiriwa pachikoro chekudzidzira hufundisi che Living Water Bible College muHarare.
VaNelson Chamisa vanoti kunyange hazvo vachimirira vanhu munyaya dzematongerwo enyika zvakakosha kuziva mwari.
VaChamisa vaudza Studio 7 kuti kuda mwari kuda vanhu uye vachafamba neshoko zvisinei nekuti vanhu vanomiririra bato ripi. Mukuru wechechi yeAFM muZimbabwe, VaMadziyire vanoti zvakakosha kuti vezvematongerwa enyika pamwe nevanhuwo zvavo vatambire Mwari.
Vati vakuru venyika vanoziva Mwari vanosimudzira nyika. VaMadziyire vanoti zvakakosha kuti nyika itungamirirwe nevanhu vanokudza Mwari uye vati nyika inogona kubudirira kana vanhu vachinamata. VaChamisa igweta uye vakadzidzirawo zvemabhizimisi uye kuddyidzana nedzimwe nyika.


text:
Jehovha Akavadzivirira Mumimvuri Yemakomo
MUMWE mukadzi achingobuda mumba make mangwanani anoona padhoo pake paine pasuru. Anoitora otarira tarira kuti aone kuti yasiyiwa naani, asi anoona mumugwagwa musina munhu. Panofanira kunge paine munhu aisiya usiku. Anopenengura zvishoma kuti aone kuti munei, obva akurumidza kupinda mumba ozvivharira. Ari kutizei? Pasuru iyi ine mabhuku anotsanangura Bhaibheri airambidzwa! Anobva anyengetera nechomumwoyo akabata pasuru iyi, achitenda Jehovha nezvokudya izvi zvinokosha pakunamata.
Zvinhu zvakaita seizvi zvaiitika muGermany mumakore ekuma1930. Kubvira pakatanga kutonga vaNazi muna 1933, basa reZvapupu zvaJehovha rakatanga kurambidzwa munzvimbo dzakawanda. “Takanga tiine chokwadi kuti kuziviswa kwaJehovha nezita rake kwaisazomiswa nemutemo iwoyo wakanga wadzikwa nemunhu,” anodaro Richard Rudolph, uyo ava nemakore anopfuura 100. * “Mabhuku anotsanangura Bhaibheri aikosha pakudzidza uye pakuita ushumiri. Zvisinei, mabhuku aya akanga asisawanike nyore nekuti akanga arambidzwa. Tainetseka kuti basa iri raizoenderera mberi sei.” Pasina nguva Richard akaona kuti aigona kubatsira kuti mabhuku awanike nenzira yakanga isina kumbofungwa nezvayo. Aizounzwa nemumimvuri yemakomo.—Vat. 9:36.
NZIRA DZAISHANDISWA ZVISIRI PAMUTEMO
Ukakwidza nerwizi rwaElbe (kana Labe), unozopedzisira wasvika pamakomo anonzi Krkonoše, ayo ari pamuganhu weCzech Republic nePoland. Kunyange zvazvo akangoreba mamita angasvika 1 600, makomo aya anotonhora kupfuura mamwe ose ari muEurope. Sinou inosvika mamita matatu inofukidza makomo aya kwehafu yegore. Vamwe vanopinda munzvimbo iyi vachiitora seisingatonhore vanogona kungoerekana vafukidzwa nemhute hobvu inowanzoitika pamusoro pemakomo aya.
Kwemazana emakore, makomo aya akashanda kuganhura nzvimbo dzakadai sematunhu, nzvimbo dzaitongwa nemadzimambo uye nyika. Mapurisa aiomerwa nekufamba munzvimbo iyi, saka kare vakawanda vaigara munzvimbo iyi vaiyambutsa zvinhu zvisiri pamutemo nemumakomo aya. Kuma1930, makomo makuru aya paaiva muganhu weCzechoslovakia neGermany, Zvapupu zvakashinga zvakatanga kushandisa nzira idzi dzaimboshandiswa nevanhu vaiyambutsa zvinhu zvisiri pamutemo. Zvapupu zvaidzishandisa kuitei? Kuyambutsa mabhuku anotsanangura Bhaibheri anokosha kubva kwaaiwanika nyore. Richard aiva pakati peZvapupu izvozvo paaiva muduku.
KUKWIDZA MAKOMO AITYISA
“Pakupera kwevhiki, taikwira makomo tiri mumapoka ehama dzechiduku dzinenge nomwe takapfeka sevanhu vari kungobvakacha,” anoyeuka kudaro Richard. “Tichibva kudivi reGermany, zvaititorera maawa anenge matatu kuti tipfuure mumakomo aya tisvike kuŠpindlerův Mlýn,” imwe nzvimbo inobvakachira vanhu iri makiromita anenge 16,5 tichipinda muCzech Republic. Mazuva iwayo vanhu vakawanda vemuGermany vaigara munzvimbo iyi. Mumwe wavo, murimi, akabvuma kubatsira hama dzedu. Achishandisa ngoro yaidhonzwa nemabhiza yaiwanzoshandiswa kutakura vashanyi, aitakura mabhokisi emabhuku kubva kune rimwe guta riri pedyo, kwaainge asiyiwa nechitima chaibva kuPrague. Aiendesa mabhokisi acho kupurazi rake oaviga munzvimbo yaichengeterwa uswa hwezvipfuwo uye aizouya achitorwa nevanhu vaizoatakura vachiaendesa kuGermany.
Richard anoenderera mberi achiti: “Pataisvika papurazi racho, taibva taisa mabhuku acho mumabhegi ataibereka kumusana akanga akagadzirirwa kutakura zvinhu zvinorema. Mumwe nemumwe wedu aitakura inenge 50kg.” Kuti vasabatwa, vaifamba murima vachitanga zuva richangovira vozosvika zuva rava kubuda. Ernst Wiesner uyo aiva mutariri wedunhu muGermany panguva iyi anotsanangura zvavaiita kuti vasabatwe: “Hama mbiri dzaifamba nechemberi uye kana vakasangana nemunhu vaibva vapa vamwe vavo chiratidzo vachishandisa matochi avo. Izvi zvaibva zvachenjedza hama dzaitevera dziri mamita anenge 100 dzakatakura mabhegi anorema, kuti dzivande mumakwenzi kusvikira hama idzi dzaiva mberi dzadzoka dzichitaura mashoko avaingoziva ivo chete, ayo aichinjwa vhiki nevhiki.” Asi mapurisa eGermany aipfeka yunifomu dzebhuruu handiwo oga aityisa.
“Mamwe manheru ndakanonoka kupedza basa,” anoyeuka kudaro Richard, “saka pandakazosimuka kuti ndiende kuCzech dzimwe hama dzakanga dzatoenda kare. Ndakafamba kwasviba uye kuine mhute, ndichigwagwadza nechando chemvura yainaya. Ndakarasika mumiti yemupine, ndikatora maawa ndichishaya kwekubuda nakwo. Vanhu vakawanda vaibvakacha munzvimbo iyi vakafa nenzira iyoyo. Ndakatozosangana nehama dzangu padzakanga dzava kudzoka kwava kuda kuedza.”
Kwemakore anenge matatu, boka duku iri rehama dzakashinga raienda kumakomo aya vhiki nevhiki. Munguva yechando, vaitakura mabhuku aya vachifamba nezvinhu zvinosungirirwa pasi pebhutsu zvinotsvedza muchando. Mamwe mazuva mapoka ehama dzingasvika 20, dzaiyambuka muganhu masikati dzichishandisa nzira dzinoshandiswa kukwira mumakomo. Vaienda nehanzvadzi kuti vanhu vaivaona vafunge sekuti vaiva vanhuwo zvavo vaibvakacha. Vamwe vavo vaifamba nechemberi uye vaikanda heti mudenga vakaona munhu wavaifungira.
Chii chaizoitika kana vanhu ava vauya nemabhuku avanenge vafamba nawo neusiku? Paiva neurongwa hwekuti mabhuku acho abve angopiwa vanhu. Vaizviita sei? Mabhuku acho aiiswa mumabhokisi sesipo obva aendeswa kuchiteshi chezvitima kuHirschberg. Mabhokisi aitumirwa kunzvimbo dzakasiyana-siyana dzemuGermany, kwaaizotorwa nehama nehanzvadzi vozoatumira nekungwarira kuhama dzavainamata nadzo sezvatanga kutaurwa munyaya ino. Danho rimwe nerimwe rakanga rakabatana nerimwe zvokuti kudai paizongoita mumwe chete aikanganisa zvaizokonzera dambudziko rakakura. Asi mumwe musi zvinhu zvakazoenda nepavaisatarisira.
Muna 1936, pamwe paisvikira mabhuku pakawanikidzwa pedyo neBerlin. Pazvinhu zvakawanika ipapo paiva nemabhokisi matatu akatumirwa nemumwe munhu asina kuzivikanwa kubva kuHirschberg. Mapurisa akaongorora runyoro rwaivapo kuti vabate munhu aiva nebasa rakakura chaizvo pakufambiswa kwemabhuku vakabva vamusunga. Izvi zvichangoitika, vamwe vaviri vakasungwawo, kusanganisira Richard Rudolph. Hama idzi dzakaudza mapurisa kuti ndidzo dzaiita basa iri rose, saka izvi zvakaita kuti vamwe vakwanise kuramba vachiita basa iri rekutakura mabhuku raityisa.
ZVATINODZIDZA
Kwemakore, mabhuku aya aitakurwa mumabhegi ekubereka kumusana nemumakomo akabatsira chaizvo Zvapupu zvemuGermany kuwana mabhuku anokosha anotsanangura Bhaibheri. Asi mabhuku aisangoyambutswa nemumakomo aya chete. Mauto eGermany asati apinda muCzechoslovakia muna 1939, paiva nedzimwe nzira dzaishandiswa dzaitevedza muganhu wenyika iyi. Mune dzimwe nyika dzakaganhurana neGermany, dzakadai seFrance, Netherlands, uye Switzerland, Zvapupu zvaiisa upenyu hwazvo pangozi kuti zviendesere hama dzavo dzaitambudzwa zvokudya zvinotsigira pakunamata.
Mazuva ano vakawanda vedu tinogona kuwana mabhuku anotsanangura Bhaibheri akawanda sezvatingada, ekuverenga kana kuti ekuteerera. Ungave uchiwana mabhuku paImba yoUmambo kana kuti uchiakopa panzvimbo yedu yekubudisira mashoko yejw.org, wadii kumbofunga nezvebasa rinoitwa kuti ukwanise kuwana mabhuku aya? Zvimwe haana hawo kuyambutswa pakati peusiku nemumakomo akazara sinou, asi pane basa rakakura rakaitwa nehama dzako dzakawanda dzaunonamata nadzo dzinozvipira kukushandira.
^ ndima 3 Aiva muUngano yeHirschberg yaiva muSilesia. Guta reHirschberg iye zvino rava kunzi Jelenia Góra uye riri nechokumavirira kwePoland.